<p style="text-align: justify;">KUALA LUMPUR - Universiti tempatan yang mempunyai fakulti pengajian Melayu perlu mewujudkan jaringan bagi mengkaji dan memperkasa tamadun Melayu.

Penasihat Kerajaan dalam Hal Ehwal Sosial dan Kebudayaan Tan Sri Dr Rais Yatim berkata untuk melonjakkan tamadun Melayu, universiti tidak boleh bergerak sendiri sebaliknya perlu bersatu dan berkongsi idea sehingga mampu diterjemahkan dalam bentuk dokumen tamadun Melayu.

"Ini (jaringan) harus, bagi menggalakkan kita menjadikan Melayu itu sebagai pusat kepada seni budaya dan warisan.

"Mesti ada (mekanisme) iaitu dengan mewujudkan jaringan, jadi semua (pakar di universiti) yang mempunyai keilmuan tinggi harus kita cari dan mereka ini meluahkan semula ilmu mereka, misalnya kita membuat perbandingan dengan pengetahuan kita berhubung sejarah tamadun Melayu," katanya.

Beliau berkata demikian kepada pemberita selepas merasmikan Festival Akademi Pengajian Melayu (APM) 2014 anjuran Universiti Malaya (UM), di sini, hari ini.

Turut hadir Timbalan Naib Canselor UM Prof Dr Mohd Hamdi Abd Shukor dan Pengarah Akademi Pengajian Melayu UM Prof Madya Dr Zahir Ahmad.

Pada majlis itu Rais melancarkan laman web e-Glosari Kesusasteraan yang bertujuan menambah kefahaman dan memudahkan pelajar mengenali glosari kesusasteraan.

Rais juga turut melancarkan tiga buku hasil karya pensyarah-pensyarah APM dan diterbitkan UM, iaitu "Wan Ahmad Ismail-Dari Pulau ke Pentas", "Sound System of Bakatik" dan "Semiotik Dalam Novel Anwar Ridhwan".

Jelas Rais, Yayasan Warisan Negara dan Yayasan Ikatan Rakyat Malaysia-Indonesia (Yirmi) akan turut membantu universiti terbabit untuk menjalankan penyelidikan berkaitan seni budaya.

"Ini memerlukan satu perbincangan mendalam dan rancangan ini insya-Allah kita akan bantu bukan sahaja menerusi peruntukan yang sederhana, tetapi juga menerusi kegemaran kita untuk membina tamadun Melayu yang diminati," katanya.

Mengenai Festival APM, Zahir berkata ia merupakan acara tahunan UM dan telah dilaksanakan selama tiga tahun berturut-turut bagi mengetengahkan aspek kebudayaan, kesenian dan warisan Melayu kepada warga UM.

"Festival kali ketiga bertemakan "Semarak Warisan Melayu" ini akan diadakan selama lima hari bermula 19 Mei dengan pelbagai pengisian termasuk upacara randai (persembahan teater etnik Minangkabau yang menggabungkan seni muzik, tarian, drama, nyanyian dan pencak silat), pameran telepuk (seni tekstil Melayu yang hampir pupus), demonstrasi batik, pertandingan nyanyian lagu asli dan kenduri rakyat," katanya. - BERNAMA</p>