PUTRAJAYA - Kerajaan mengenal pasti 15 klinik kesihatan di seluruh negara untuk memulakan rawatan hemodialisis dengan kerjasama badan bukan kerajaan (NGO) dan syarikat swasta, kata Menteri Kesihatan Datuk Seri Dr S. Subramaniam.

Dr Subramaniam berkata melalui kerjasama itu, pihak kementerian akan menyediakan tempat dan kakitangan, manakala peralatan dan mesin serta kos pengubahsuaian akan ditanggung NGO dan swasta, atas dasar Tanggungjawab Sosial Korporat (CSR) mereka.

"Kabinet hari ini putuskan perkara ini atas cadangan Perdana Menteri untuk membantu golongan yang tidak mampu membayar kos hemodialisis dan atas permintaan NGO sendiri.

"Kita harap kesemua 15 klinik itu akan beroperasi sebelum hujung tahun ini membabitkan kos RM30 hingga RM40 juta yang akan ditanggung sepenuhnya oleh pihak NGO dan swasta," katanya dalam sidang media selepas mempengerusikan mesyuarat pasca kabinet, di sini hari ini.

Katanya sekarang terdapat 26,404 pesakit hemodialisis di negara ini dan selepas menyediakan rawatan hemodialisis di 15 klinik itu, kementerian akan mewujudkan perkhidmatan itu di klinik lain.

Dr Subramaniam berkata 15 klinik itu merangkumi tiga di Kelantan, Negeri Sembilan (tiga), Pahang (dua), Johor (dua) dan masing-masing satu di Perak, Selangor, Terengganu, Sarawak dan Pulau Pinang.

Dalam pada itu beliau meminta rakyat negara ini menggunakan air secara bijak dan menjadikan ia sebagai amalan hidup seperti mana yang dipraktikkan di negara lain dalam menghadapi fenomena El-Nino, yang dijangka akan mengakibatkan krisis air di negara ini.

"Rakyat sudah lama hidup selesa tanpa menggunakan air secara cekap. Satu perubahan besar dalam kehidupan perlu bagi memastikan penggunaan air secara cekap dan baik," katanya.

Mengulas isu obesiti, beliau berkata masalah obesiti yang semakin membimbangkan sehingga Malaysia dilabel negara obesiti utama di rantau Asean turut dibincangkan pada mesyuarat hari ini, sambil menyarankan rakyat agar lebih melakukan aktiviti fizikal dengan mengurangkan makanan berlebihan. - BERNAMA