KUALA LUMPUR - Persatuan Penyelidikan Air dan Tenaga Malaysia (AWER) mahu Tenaga Nasional Berhad (TNB) menolak tawaran projek loji janakuasa turbin gas kitaran gabungan 1,000 sehingga 1,400 MegaWatt (MW) atau Track 4A di Johor oleh Suruhanjaya Tenaga,

Presidennya, S.Piarapakaran mendakwa, pemberian projek itu tidak sepatutnya dilakukan secara rundingan terus kerana tarif elektrik yang saksama dan berpatutan hanya boleh dicapai melalui pembidaan kompetitif yang telus.

“TNB sebagai sebuah syarikat berkaitan kerajaan (GLC) perlu memastikan ia melaksanakan ikrar kerajaan yang telah digariskan dalam Rancangan Malaysia Ke-10, Program Transformasi Ekonomi (ETP) dan inisiatif pembaharuan Industri Bekalan Elektrik Malaysia (MESI).

“Tambahan pula, kesemua tiga kesatuan pekerja di bawah TNB menentang rundingan terus Track 4A dan mereka menyokong penuh proses pembidaan kompetitif. Oleh itu, AWER menggesa TNB untuk menolak tawaran rundingan terus oleh Suruhanjaya Tenaga dan berikrar untuk menyokong proses pembidaan kompetitif yang telus,” katanya melalui satu kenyataan media hari ini.

Piarapakaran dalam pada itu mempersoalkan mengapa Suruhanjaya Tenaga masih membuat tawaran secara rundingan terus kepada dua organisasi lain selepas YTL Power International menarik diri daripada rundingan Track 4A.

Beliau mendakwa, pengurangan kos pembinaan loji janakuasa hanya boleh dicapai melalui proses pembidaan kompetitif yang telus kerana penjimatan yang dicapai daripada pembidaan kompetitif yang telus akan disalurkan kepada tarif elektrik lebih daripada 20 tahun.

“Secara teknikal, kita masih mempunyai masa yang mencukupi untuk membina Track 4A melalui proses pembidaan kompetitif yang telus.

“Track 4A merupakan loji janakuasa turbin gas kitaran bersepadu (CCGT) yang mengambil kira-kira 3 tahun (32 bulan kepada 36 bulan) untuk disiapkan. Suruhanjaya Tenaga perlu menjalankan proses pembidaan kompetitif yang telus sekarang dan `Notice to Proceed’ (NTP) mesti dikeluarkan menjelang Jun 2015” katanya.

Media pada 24 Jun lalu melaporkan, surat tawaran untuk projek Track 4A di Pasir Gudang masih terbuka, walaupun YTL Power International mengumumkan penarikan diri daripada cadangan konsortium.

Pengerusi Suruhanjaya Tenaga, Datuk Abdul Razak Abdul Majid dipetik berkata, dua lagi entiti iaitu SIPP Energy dan TNB mempunyai tempoh sebulan lagi iaitu 25 Julai untuk memberi jawapan mengenai tawaran tersebut.

Menurut Abdul Razak, surat tawaran itu masih sah dan laku, dan Suruhanjaya Tenaga menanti jawapan SIPP Energy dan TNB. - mynewshub.my