PUTRAJAYA - Kementerian Pertanian dan Industri Asas Tani (MOA) memberi jaminan bahawa bekalan daging lembu mencukupi sempena perayaan Aidilfitri ini.

Menterinya Datuk Seri Ismail Sabri Yaakob berkata Malaysia memerlukan sekurang-kurangnya 30,000 ekor atau lebih pada bulan Ramadan dan Hari Raya Aidilfitri, sehingga kini, MOA mendapati ia adalah mencukupi untuk seluruh negara.

"Selain itu, MOA telah memastikan bahawa daging lembu yang diimport adalah bersih dan mematuhi aspek keselamatan makanan.

"Penternak lembu tempatan juga telah diarahkan agar melakukan penyembelihan haiwan ternakan mereka di pusat penyembelihan yang disahkan oleh Jabatan Veterinar bagi mengesahkan binatang ternakan bebas daripada sebarang wabak penyakit," katanya.

Beliau berkata demikian kepada pemberita selepas mengagihkan bubur lambuk kepada kakitangan kementerian dan orang awam di perkarangan ibu pejabat MOA di sini hari ini.

Ismail Sabri berkata selain bekalan daging lembu tempatan, daging lembu turut diimport dari negara Thailand, Vietnam, Kemboja, Australia dan Myanmar.

Dalam pada itu, beliau berkata MOA akan mengumumkan garis panduan dan peraturan baharu yang lebih ketat terhadap penternak babi bagi mengekang penularan wabak Ensefalitis Jepun (JE) selepas perayaan Aidilfitri ini. - BERNAMA