KOTA KINABALU - Timbalan Ketua Menteri Sabah, Tan Sri Joseph Pairin Kitingan mengalu-alukan penstrukturan semula Kawasan Keselamatan Khas Pantai Timur Sabah (Esscom) seperti diumumkan Perdana Menteri Datuk Seri Najib Tun Razak Selasa lalu.

Pairin yang juga Presiden Parti Bersatu Sabah (PBS) berkata penstrukturan semula Esscom berkuat kuasa 15 Julai ini menunjukkan Najib mengambil berat dan mengambil kira cadangan semua pihak berhubung masalah berkaitan keselamatan dan ketenteraman di Sabah.

"Seperti yang kita sedia maklum, Sabah sentiasa menghadapi masalah termasuklah bilangan pendatang asing tanpa izin yang ramai di sini. Oleh itu, saya percaya penelitian berterusan daripada pihak keselamatan bersama pihak atasan dapat menyelesaikan masalah ini," katanya.

Beliau berkata demikian ketika berucap dalam majlis penyerahan kuih raya kepada warga Polis Diraja Malaysia di auditorium Ibu Pejabat Polis Sabah di sini hari ini. Turut hadir Pesuruhjaya Polis Sabah Datuk Jalaluddin Abdul Rahman.

Pairin yang juga Menteri Pembangunan Infrastruktur Sabah berharap usaha meningkatkan keselamatan di kawasan Esscom dan Zon Keselamatan Pantai Timur Sabah (Esszone) dilakukan berterusan bagi menutup "jalan tikus" untuk membanteras kemasukan penceroboh. - BERNAMA