KUALA LUMPUR - Parti DAP mahu menganjurkan acara Memorial Ulang Tahun Ke-5 Kematian Teoh Beng Hock pada 13 Julai ini.

DAP dalam satu kenyataan memberitahu, acara itu akan diadakan di Nirvana Memorial Garden, Semenyih, Selangor bermula pukul 8.30 pagi.

‎"Setiausaha Agung DAP merangkap Ketua Menteri Pulau Pinang, Lim Guan Eng akan turut menyertai acara ini.

"DAP tidak akan putus asa untuk menuntut keadilan dan mencari kebenaran ke atas kematian Beng Hock," dakwa kenyataan itu hari ini.

DAP mendakwa, mendiang Beng Hock tidak boleh dibenarkan mati secara sia-sia dan orang ramai perlu terus memberi sokongan kepada keluarganya.

Media pada 27 Mei lalu melaporkan, Mahkamah Rayuan memberitahu kematian Beng Hock yang merupakan bekas setiausaha politik seorang Exco kerajaan negeri Selangor tidak wajar dikaitkan dengan kes bunuh.

Ia kerana kerana keterangan saksi-saksi tidak menjurus kepada unsur jenayah dan tiada sebarang keterangan bahawa kematiannya diakibatkan oleh pegawai-pegawai Suruhanjaya Pencegahan Rasuah Malaysia (SPRM).

Mahkamah Rayuan waktu itu mendengar rayuan dikemukakan oleh Teoh Meng Kee terhadap keputusan Mahkamah Koroner pada 5 Januari 2010 yang membuat keputusan terbuka bahawa kematian Beng Hock bukan akibat bunuh diri atau dibunuh dan juga mendapati tiada penglibatan pihak ketiga dalam kematian itu.

Meng Kee merupakan abang Beng Hock, yang ditemui dalam keadaan terbaring berlumuran darah di tingkat lima Plaza Masalam di Shah Alam, tempat terletaknya Ibu Pejabat SPRM Selangor sebelum ini pada pagi 16 Julai, 2009.