HARI ini kita sekali lagi diuji oleh peristiwa yang amat menyayat hati dan perasaan. Pesawat negara MH17 yang membawa 298 penumpang termasuk 15 anak kapal terhempas di sempadan Rusia. Tiada siapa dapat menjangkakan tragedi ini akan berlaku apatah lagi dalam keadaan kita masih lagi diselubungi kesedihan di atas kehilangan pesawat MH370 yang sehingga kini kekal misteri.

Tidak dapat diluahkan dengan kata-kata bagaimana kesedihan yang dirasai oleh keluarga, waris dan rakan-rakan penumpang dan krew MH17 yang mungkin kehilangan seorang anak, isteri, suami, saudara-mara dan teman. Sememangnya tiada siapa yang dapat memahami kesedihan, kepiluan yang terpaksa mereka tanggung, sangat berat untuk dipikul dan perit untuk ditelan.

Ujian yang hebat ini perlu diharungi dengan tabah terutamanya oleh kaum keluarga penumpang serta anak kapal pesawat MH17. Namun, sebagai rakyat Malaysia kita harus berkongsi kesedihan dan kepiluan mereka.

Saya mengucapkan takziah kepada ahli keluarga dan waris penumpang dan anak kapal MH17. Saya pasti Kerajaan dan rakyat negara ini akan bersama-sama membantu mereka dengan apa cara sekalipun untuk mereka mengharungi pahit getir ini.

Dalam masa negara ditimpa tragedi dan kesedihan, ini bukanlah masanya untuk bertelagah dan menuding jari kepada mana-mana pihak malah ia adalah masa untuk membuktikan bahawa kita sebagai rakyat Malaysia adalah bersatu padu.Kita telah mengharungi pelbagai ujian dan detik sukar sebelum ini. Marilah kita bersatu sebagai rakyat Malaysia dalam menangani ujian besar seperti ini.

Saya berharap agar pihak yang bertanggungjawab dapat dibawa ke muka pengadilan secepat mungkin dan dikenakan hukuman paling berat atas kesalahan jenayah membunuh insan yang tidak berdosa. Kerajaan Malaysia akan bekerjasama rapat dengan kerajaan negara yang berkaitan dan agensi antarabangsa dalam membantu siasatan insiden nahas MH17.

Serangan ke atas MH17 bukan hanya serangan atau tindakan ganas terhadap Malaysia. Ia adalah serangan ke atas Kemanusiaan dan ke atas semua yang cintakan kedamaian. Inilah satu contoh jelas tindakan pencerobohan yang tidak berhati perut oleh mereka yg bencikan keamanan sejagat. Dunia wajib berdiri teguh menagih keadilan bagi pihak yang dizalimi. Ini bukan satu tuntutan yang luar biasa. Dunia mahukan jawapan dan tindakan, tidak kira apa kosnya dan tidak kira berapa lama usaha dan kudrat yg diperlukan. Kita mahu dunia bersama kita bertindak dengan jelas dan tegas untuk membawa penjenayah ini ke muka pengadilan.

Marilah kita sama-sama mendoakan kesejahteraan roh mereka dan sedekah Al Fatihah kepada yg beragama Islam sementara bertafakur kepada yang bukan Islam. Semoga roh mereka diletakkan bersama-sama orang yang beriman. Al-fatihah