<p style="text-align: justify;">KUALA LUMPUR - Johor Darul Ta'zim (JDT) melepaskan peluang untuk meraih kemenangan selepas diikat Pahang dengan keputusan 2-2 pada aksi Liga Super di Stadium Tan Sri Hassan Yunos, Larkin, malam ini.</p>
<p style="text-align: justify;">Pemain skuad 'Harimau Selatan' wajar menyalahkan diri sendiri selepas mendahului 2-1 sebelum pemain sayap R. Gopinathan menyelamatkan maruah Pahang dengan gol penyamaan, beberapa minit sebelum perlawanan berakhir.</p>
<p style="text-align: justify;">Pada aksi di Larkin itu, Luciano Figueroa membuka tirai jaringan untuk JDT pada minit ke-27 sebelum Azammuddin Akil menyamakan kedudukan untuk skuad 'Tok Gajah', sembilan minit kemudian.</p>
<p style="text-align: justify;">Pemain kebangsaan, Safiq Rahim menggandakan jaringan untuk pasukan tuan rumah pada minit ke-48 sebelum Gopinathan memusnahkan harapan skuad berstatus bintang itu, dengan jaringan penyamaan pada minit ke-89.</p>
<p style="text-align: justify;">Di Stadium Negeri, Kuching, pasukan Sarawak memanfaatkan peluang beraksi di laman sendiri selepas meraih kemenangan tipis 2-1 ke atas Selangor PKNS FC.</p>
<p style="text-align: justify;">Kapten pasukan, Joseph Kalang Tie membuka tirai jaringan untuk skuad 'Ngap Sayot' pada minit ke-57 sebelum pemain pertahanan mereka, Mafry Balang menolak masuk ke dalam gol sendiri pada minit ke-78, menyaksikan perlawanan terikat 1-1.</p>
<p style="text-align: justify;">Muamer Salibasic menyelamatkan maruah skuad kendalian Robert Alberts itu dengan gol kemenangan pada minit ke-84.</p>
<p style="text-align: justify;">Dalam saingan Liga Perdana, Polis Diraja Malaysia (PDRM) kekal berada di puncak liga walaupun terikat seri 1-1 menentang UiTM FC di Stadium Majlis Bandaraya Petaling Jaya (MBPJ), Kelana Jaya.</p>
<p style="text-align: justify;">Charles Chad Souza membuka tirai jaringan untuk skuad 'The Cops' pada minit ke-15 sebelum Abdi Kassim Sadallah menyamakan kedudukan untuk pasukan UiTM FC pada minit ke-89.</p>
<p style="text-align: justify;">Pulau Pinang merapatkan jurang mata dengan Felda United FC kepada satu mata di tangga ketiga liga selepas mencatat kemenangan tipis 2-1 ke atas Perlis di Stadium Bandaraya, Pulau Pinang.</p>
<p style="text-align: justify;">Mereka bagaimanapun dikejutkan dengan jaringan pemain import skuad 'Singa Utara', Mourad Faris pada minit ke-26 sebelum penyerang import dari Korea Selatan, Lee Gil Hoon muncul wira Pulau Pinang dengan meledak dua jaringan pada minit ke-27 dan sepakan penalti pada minit ke-80.</p>
<p style="text-align: justify;">Di Stadium Tuanku Abdul Rahman Paroi, Seremban, jaringan tunggal penyerang import dari Syria, Marwan Sayedeh pada minit ke-64 membolehkan Sabah menundukkan Negeri Sembilan.</p>
<p style="text-align: justify;">Kedah turut mengutip tiga mata selepas mengalahkan Felda United FC 1-0 menerusi jaringan tunggal Mohd Syafiq Ahmad pada minit ke-90 di Stadium Darul Aman, Alor Setar.</p>
<p style="text-align: justify;">Terdahulu, pasukan pelawat terpaksa beraksi dengan 10 pemain selepas pemain import mereka, Yaroslav Krushelnitskiy dilayangkan kad merah selepas mengutip kad kuning kedua pada minit ke-47.</p>
<p style="text-align: justify;">Perlawanan antara Perbadanan Bekalan Air Pulau Pinang FC (PBAPP FC) dan SPA Putrajaya FC di Stadium Hang Jebat, Melaka berakhir dengan keputusan seri tanpa jaringan. - BERNAMA</p>