KUALA LIPIS - Syarikat Perumahan Negara Berhad (SPNB) akan membina 120 unit rumah mampu milik di Kampung Kuala Telang, Tanjong Jambu dan Merapoh dalam kawasan Dewan Undangan Negeri (DUN) Padang Tengku tahun ini.

Anggota Dewan Undangan Negeri (ADUN) Padang Tengku Datuk Mustapha Long berkata, untuk tujuan itu kawasan seluas 7.2 hektar sudahpun dikenal pasti membabitkan kawasan seluas 3.6 hektar di Kampung Kuala Telang dan Tanjung Jambu serta 3.6 hektar di Merapoh.

"Kita berharap SPNB akan dapat melaksanakan projek ini secepat mungkin kerana penduduk di kawasan ini sangat mengharapkan projek kediaman mampu milik yang kompetitif dan sederhana berasaskan pendapatan serta nilai ekonomi di sini," katanya.

Beliau bercakap kepada pemberita selepas melawat tapak perumahan berkenaan bersama-sama pegawai SPNB dan Pejabat Daerah dan Tanah Lipis, di Simpang Kuala Telang, Tanjong Jambu dan Merapoh, di sini.

Mustapa yang juga Naib Ketua Umno Bahagian Lipis berkata pembangunan perumahan itu merupakan projek perintis dalam sektor perumahan mampu milik di daerah Lipis.

"Kita juga berhasrat untuk melebarkan projek ini di pinggir bandar dan lokasi berdekatan jalan raya Kuala Lipis ke Merapoh memandangkan daerah ini sahaja masih memerlukan 4,000 unit rumah berdasarkan kepesatan penduduk," katanya.

Beliau berkata pembangunan yang sedang giat berlaku di kawasan itu yang disumbangkan oleh industri berasaskan sektor pertanian, industri kecil dan vsederhana termasuk pelancongan menyebabkan permintaan terhadap kediaman yang selesa semakin meningkat di kalangan penduduk tempatan dan orang luar.

Sehubungan itu, beliau turut berharap SPNB dapat memainkan peranan dalam memastikan harga rumah yang dijual lebih rendah berbanding pemaju swasta lain. - BERNAMA