Seoul - Presiden Korea Selatan, Park Geun-Hye semalam mengumumkan untuk melantik bekas hakim Mahkamah Agung sebagai perdana menteri baharu negara itu.

Ahn Dai-Hee, 59, (gambar) menggantikan Perdana Menteri Chung Hong-Won, yang menawarkan diri meletak jawatan bulan lalu ekoran tragedi feri karam pada 16 April lalu yang mengorbankan lebih 300 orang.

“Kita percaya beliau adalah orang yang tepat yang akan memacu pembaharuan organ kerajaan, memperbetulkan amalan yang salah dan akhirnya memaju negara”, kata jurucakap presiden Min Kyung-Wook.

Park juga menerima peletakan jawatan ketua Perkhidmatan Perisikan Negara, Nam Jae-Joon serta ketua Majlis Keselamatan Negara, Kim Jang-Soo.

<strong>Nam, Kim kena kritik</strong>

Nam dan Kim dikritik hebat kerana tidak bertindak sewajarnya ketika bencana itu.

Ahn memerlukan persetujuan Parlimen untuk secara rasmi diumumkan sebagai perdana menteri, tetapi ia hanya formaliti kerana parti pemerintah Parti Saenuri mempunyai majoriti di Parlimen.

Rating populariti Park menurun selepas tragedi Sewol dan parti Saenuri begitu bimbang sokongan politik mungkin menurun pada pilihan raya tempatan 4 Jun depan.

Pembangkang utama Korea Selatan dijangka mencapai keputusan lebih baik pada pilihan raya nanti, dengan mengambil kesempatan daripada kemarahan rakyat berhubung cara kerajaan mengendalikan kemalangan feri itu.

Feri seberat 6,825-tan itu dengan kira-kira 476 orang karam pada 16 April. Setakat kelmarin, seramai 288 penumpang disahkan terkorban, kebanyakannya pelajar dan 16 yang lain masih hilang. - AFP