Temerloh - Seorang lelaki yang sedang menunggang motosikal maut dihempap pokok kelapa sawit di kawasan Ladang Sawit Endersor, Lanchang, di sini, petang semalam.

Dalam kejadian jam 1 petang itu, mangsa, T Thopusy, 63, maut di tempat kejadian akibat parah di kepala dan bahagian belakang badan.

Ketua Polis Daerah Temerloh Asisten Komisioner Mohd Anuar Othman berkata, mangsa yang bekerja sebagai penjaga kebun dalam perjalanan dari rumahnya di Batu 7, Mentakab, ke kebunnya untuk memulakan tugasnya.

"Ketika tiba di tempat kejadian, sebatang pokok kelapa sawit tumbang dan menghempap bahagian belakang mangsa menyebabkannya tersepit di bawah pokok berkenaan bersama motosikalnya.

"Pekerja ladang yang berada di tempat kejadian cuba membantunya namun mangsa disahkan meninggal dunia sejurus pegawai perubatan tiba. Kita terpaksa memotong pokok berkenaan bagi mengeluarkan mangsa," katanya ketika dihubungi, di sini. - <strong>myMetro Online</strong>