BALIK PULAU - Polis menahan dua lelaki dan merampas pelbagai jenis mercun dipercayai diseludup dari Thailand dalam serbuan di sebuah gerai di Tingkat Teluk Kumbar di sini, minggu lepas.

Ketua Polis Daerah Barat Daya, Supritenden Lai Fah Hin berkata dua lelaki berusia 19 dan 20 tahun itu didapati menjual barang larangan itu secara terbuka di tepi jalan.

"Dalam serbuan pada 10 Julai itu, kami menyita lebih 100 keping mercun papan, pelbagai jenis bunga api, mercun roket dan lebih 20 bungkus mercun bola yang setiap paket mengandungi 100 biji," katanya kepada pemberita di sini hari ini.

Beliau berkata setiap jenis mercun itu dijual dengan harga RM1 hingga RM3 bergantung kepada jenis dan saiz dan kesemua barang rampasan itu dianggar bernilai RM3,000.

Fah Hin berkata, hanya mercun jenis 'Pop Pop', 'Magic Pop' dan 'Happy Boom' boleh dijual dengan berat tidak melebihi 22.6 kilogram. - BERNAMA