KUALA LUMPUR - Penasihat DAP, Lim Kit Siang mengesahkan telah menerima notis pemberitahuan panggilan sidang Parlimen tergempar bagi membentangkan usul mengenai tragedi pesawat Malaysia Airlines (MAS) MH17 pada 23 Julai ini.

Sehubungan itu, beliau mengalu-alukan langkah Perdana Menteri, Datuk Seri Najib Tun Razak memanggil mesyuarat tergempar itu.

"Ahli Parlimen telah menerima notis itu daripada Setiausaha Dewan Rakyat, Datuk Roosme Hamzah melalui emel pada pukul 5.40 pagi untuk membahaskan tragedi itu," katanya melalui satu kenyataan media hari ini.

Kit Siang bagaimanapun turut berharap sidang Parlimen tergempar itu turut membahaskan tentang pesawat MH370 yang hilang sejak 8 Mac lalu.

Menurutnya, terdapat perbezaan besar antara insiden MH370 dan MH17 kerana MH17 ditembak jatuh di ruang udara Ukraine manakala MH370 hilang begitu sahaja.

"Kerajaan wajar membentangkan kertas putih berasingan untuk MH370 dan MH17 dan membentuk jawatankuasa Parlimen yang turut dianggotai Ahli Parlimen pembangkang untuk kedua-dua insiden itu," katanya.

Sidang Parlimen tergempar bagi membentangkan usul mengenai tragedi pesawat MH17 akan diadakan pada 23 Julai ini.