MIRI - Kerajaan Persekutuan akan memberi pertimbangan yang terbaik terhadap permohonan Sarawak untuk mendapatkan royalti lebih tinggi bagi hasil minyak dan gas dari negeri ini, kata Perdana Menteri Datuk Seri Najib Tun Razak.

Beliau berkata kerajaan pusat tidak mempunyai sebarang masalah untuk merundingkan apa-apa perkara dengan kerajaan Sarawak berhubung kepentingan negeri ini.

"Kerajaan Pusat akan memberi pertimbangan yang sehabis baik tentang perkara (permintaan royalti lebih tinggi) ini," katanya semasa berucap dalam majlis Rumah Terbuka Malaysia Gawai Dayak 2014 di Dataran Kipas di sini hari ini.

Yang Dipertua Negeri Sarawak Tun Abdul Taib Mahmud dan Ketua Menteri Tan Sri Adenan Satem turut hadir dalam majlis itu.

Najib berkata demikian bagi mengulas ucapan Adenan sebelum itu yang meminta beliau memberi pertimbangan yang sewajarnya ke atas permintaan itu. - BERNAMA