TAWAU - Pelatih Program Latihan Khidmat Negara (PLKN) diminta mengamalkan budaya bersatu untuk bersama-sama menjaga keamanan dan menolak usaha yang boleh menggugat keselamatan negara.

Pembantu Menteri Pembangunan Sumber dan Kemajuan Teknologi Maklumat Sabah Datuk Hamisa Samat semasa memberikan peringatan itu berkata mereka juga perlu membuang segala persepsi negatif dilontarkan pihak tidak bertanggungjawab dan perlu menyokong segala usaha kerajaan demi kebaikan bersama-sama.

"Kita ingin lihat keamanan dan kesejahteraan yang berterusan dalam masyarakat. Oleh itu saya sarankan agar semua pelatih PLKN terus bersatu padu memastikan kesejahteraan negara," katanya pada Program Khidmat Komuniti PLKN San Shui bersama-sama Komuniti 1Malaysia Kampung Tanjong Batu, di sini, hari ini.

Mengulas tentang program itu, Hamisa berkata ia mampu melahirkan generasi muda yang bertanggungjawab terhadap bangsa dan negara.

"Rasa tanggungjawab dan kecekapan pelatih PLKN yang menyertai program ini terserlah dengan komitmen yang mereka tunjukkan, sekali gus dapat mengeratkan hubungan masyarakat setempat.

"Saya harap program seumpama ini dapat mendidik pelatih PLKN berkenaan agar memahami peranan serta tanggungjawab masing-masing ke arah menyatupadukan semua lapisan masyarakat," katanya.

Seramai 200 pelatih PLKN menyertai program itu yang mengadakan pelbagai aktiviti termasuk gotong royong bersama-sama penduduk kampung. - BERNAMA