KUALA LUMPUR - Khazanah Nasional Bhd akan mengumumkan satu pelan perniagaan baharu untuk Penerbangan Malaysia (MAS) dalam tempoh antara enam hingga 12 bulan lagi.

Pengarah Urusan Khazanah, Tan Sri Azman Mokhtar, berkata sayap pelaburan kerajaan itu ketika ini sedang menimbangkan beberapa opsyen yang bersesuaian dengan keadaan semasa yang sedang dihadapi MAS.
Katanya, tiga perkara mesti diteliti oleh Khazanah sebelum membuat pilihan yang terbaik untuk MAS.

"Pertama, kami mesti memastikan yang MAS dalamannya perlu meningkatkan produktiviti.

"Kedua, MAS sebagai syarikat penerbangan kebangsaan mesti jelas apakah model syarikat yang Khazanah mahukan dengan mengambil kira semua keadaan termasuk persaingan.

"Ketiganya, kepimpinan dan pengurusan untuk melaksanakan perniagaan yang mencabar ini," katanya pada Persidangan Invest Malaysia 2014 di sini, sebentar tadi. -<strong> BH Online</strong>