SUBANG JAYA - Touch ‘n Go Sdn Bhd (TNGSB) menjalinkan kerjasama dengan rangkaian pasar raya Mydin untuk memperkenalkan kemudahan pembayaran elektronik kepada pelanggan di 11 cawangan pasar raya itu di seluruh negara.

Ketua Pegawai Eksekutifnya, Abdul Karim Md Lassim berkata, kerjasama itu dilihat memenuhi matlamat syarikat untuk memastikan sistem pembayaran terbabit diterima meluas dalam segmen mikro merangkumi pasar raya, kedai serbaneka, taman tema dan lain-lain.

“Kerjasama ini bukanlah bertujuan untuk meningkatkan jumlah pemegang kad elektronik Touch ‘n Go (T‘nG), namun menggalakkan pelanggan sedia ada menggunakan kad bagi tujuan selain pembayaran tol,” katanya pada majlis pelancaran perkhidmatan pembayaran dan tambah nilai T‘nG, di sini, semalam.

Kerjasama terbabit menyaksikan pelanggan Mydin berpeluang menggunakan kad T‘nG bagi tujuan membeli-belah.

Beliau berkata, lokasi 11 cawangan Mydin terbabit adalah di USJ Subang Jaya, Semenyih, Seremban 2, Seremban Terminal 2, Bandar Jasin Bistari, RTC Perak, Manjoi, Meru Raya, Taman Saga Kedah, Bukit Jambul dan Penang Road.

“Kami akan terus giat menjalinkan usaha sama dengan rangkaian runcit terkenal serta premis perniagaan kecil dan sederhana bagi menawar dan menyediakan sistem pembayaran T‘nG yang lebih mudah buat pengguna,” katanya.

Pengarah Urusan Mydin Mohamed Holdings Bhd, Datuk Wira Ameer Ali Mydin berkata, perkhidmatan pembayaran T‘nG itu akan diperluaskan secara berperingkat ke semua 90 kedai Mydin yang merangkumi 14 pasar raya besar, 16 emporium, tiga bazar, 48 pasar mini (MyMydin), lapan kedai serbaguna (MyMart) dan enam kedai francais (MydinMart).

“Saya berharap perkhidmatan ini tidak terhad kepada 101 cawangan sahaja kerana pihak TNGSB boleh menerokai peluang untuk meluaskan rangkaian peruncitan mereka kepada 222 cawangan kami,” katanya. - <strong>Harian Metro</strong>