NEW YORK - Setiausaha Agung Pertubuhan Bangsa-Bangsa Bersatu (PBB) Ban Ki-moon, yang mencapai usia 70 tahun pada Jumaat (13 Jun), tidak dapat mengadakan majlis hari jadi seperti biasa kerana terpaksa berurusan di luar negara.

Bagaimanapun, Wakil Tetap Korea ke PBB Oh Joon memanfaatkan acara 'Evening of Korean Food' bagi memperkenal makanan tradisi negara itu di Ruang Makan PBB Selasa lepas sebagai majlis sambutan hari lahir Ban, yang hadir sebagai tetamu kehormat bersama isterinya, Yoo Soon-taek.

"Tiada yang lebih bermakna daripada majlis hari jadi yang dihadiri kenalan dari seluruh dunia untuk mengucapkan tahniah dan selamat maju jaya kepada anda?" kata seorang penyelidik dasar luar berpangkalan di New York yang gembira kerana turut diundang ke majlis itu.

Oh Joon, selaku hos, memaklumkan diplomat, pegawai PBB dan orang kenamaan yang hadir bahawa majlis itu diadakan, yang pertama, ialah untuk memperkenal makanan Korea dalam kalangan komuniti diplomatik antarabangsa PBB; kedua, sebagai penghormatan kepada golongan kurang upaya dan yang ketiga sebagai satu 'kejutan'.

"Tujuan ketiga ialah untuk membuat kejutan: kami juga ingin meraikan ulang tahun ke-70 kelahiran Setiausaha Agung PBB Ban Ki-Moon, yang sebenarnya jatuh pada 13 Jun.

"Walaupun beliau tidak dapat hadir di sini (New York) pada hari berkenaan kerana urusan perjalanannya, kami ingin merai acara penting ini hari ini (10 Jun) dengan kehadirannya," katanya sambil menoleh ke arah Ban yang tersenyum dan hadirin bertepuk tangan.

Wakil tetap Korea itu kemudian secara berseloroh berkata Setiausaha Agung, meskipun sudah berusia 70 tahun namun beliau kelihatan lebih muda iaitu tidak lebih daripada 50 tahun.

Antara tetamu yang hadir termasuk wakil tetap beberapa negara seperti Asean iaitu dari Indonesia, Dr Desra Percaya dan isteri serta Duta Rusia Vitaly Churkin dan isterinya, Irina. - BERNAMA