ALOR GAJAH - Seorang pensyarah Universiti Teknikal Melaka (UTeM) di sini, ditemui mati di rumahnya di sebuah taman perumahan elit di Durian Tunggal, di sini, malam tadi.

Dalam kejadian jam 9 malam, mangsa, Muzalina Mohd Jusoh, 34, yang masih bujang ditemui dalam keadaan terlangkup di hadapan bilik air di bilik tidur utama rumah.

Ketua Polis Daerah Alor Gajah Superintendan Mohamad Laham berkata, mangsa dipercayai mati kurang 24 jam selepas ahli keluarganya yang gagal menghubungi telefon bimbitnya sejak pagi semalam lalu meminta rakan sekerja pensyarah itu pergi ke rumahnya malam tadi.

"Malangnya rumah mangsa berkunci dari dalam sebelum rakan mangsa minta bantuan bomba dan penyelamat Ayer Keroh memecah pintu hadapan rumah sebelum menemui mayat wanita itu," katanya.

Mohamad berkata, mayat mangsa dibawa ke bilik mayat Hospital Alor Gajah untuk bedah siasat dan siasatan awal polis mendapati kes diklasifikasikan sebagai mati mengejut (SDR). -<strong> Harian Metro</strong>