<strong>ATLET</strong> wanita berusia 14 tahun, Goh Jin Wei, membuat kejutan menewaskan atlet kebangsaan, Yang Li Lian dalam acara perseorangan wanita temasya Sukan Malaysia (Sukma) ke-17 di Dewan Badminton, Kompleks Tuanku Syed Putra, di sini.

Pada final hari ini Jin Wei yang mewakili Pulau Pinang terpaksa berhempas-pulas untuk merebut pingat emas bagi acara tersebut.

Finalis termuda itu bagaimanapun tewas pada set pertama 20-22 kepada Li Lian dari Selangor namun bangkit pada set kedua dan ketiga dengan 22-20, 21-15.

"Saya memang tidak sangka dapat mengalahkan Li Lian, dia pemain berpengalaman. Saingan hari ini sengit tetapi saya berpuas hati akhirnya dapat memperbaiki prestasi pada Sukma 2012 di Pahang.

"Dulu saya kalah pada saringan awal lagi. Kali ini menjadi juara memang perkara paling bermakna buat saya. Terima kasih kepada persatuan negeri dan jurulatih yang membimbing saya," katanya kepada pemberita.

Pingat gangsa diraih pemain Perak, Lee Ying Ying yang menundukkan Lim Chiew Sien dari Johor dengan 21-19 dan 22-20.

Sementara itu Zulfadli Zulkifli dari Wilayah Persekutuan menepati ramalan apabila meraih pingat emas selepas menundukkan pencabarnya Chong Yee Han dari Selangor dengan straight set 21-12 dan 21-18.

Pingat gangsa diraih Goh Giap Chin dari Pulau Pinang selepas mengenepikan Tan Teck Han dari Pahang dengan 16-21, 21-16 dan 21-19.

"Saya sangat gembira pada penampilan terakhir di Sukma kali ini, saya berjaya mempertahankan kejuaraan di sini.

"Pada perlawanan hari ini saya tidak menunjukkan prestasi sebenar sebab lutut kanan masih dalam rawatan," kata Zulfadli yang juga pemenag pingat emas pada Sukma Pahang 2012. - BERNAMA