DUNGUN - Seorang lelaki maut manakala seorang remaja parah apabila motosikal yang ditunggangi mereka bertembung antara satu sama lain dalam kemalangan di Jalan Batu Tiong-Kampung Baru Kuala Abang dekat sini malam Khamis.

Nahas pukul 9 malam itu, menyebabkan mangsa Mohd Nasri Yahaya, 37, mekanik di sebuah syarikat swasta mengalami kecederaan parah di bahagian kepala dan maut di tempat kejadian manakala remaja itu, Qurratu Aiman Mazlan, 19, mengalami kecederaan parah iaitu patah kaki kanan dan kedua-dua belah tangan.

Ketua Polis Daerah Dungun Supt Ahmad Zailani Yaacub berkata ketika kejadian Mohd Nasri yang menunggang motosikal jenis Yamaha 110 dalam perjalanan menjemput rakannya yang tinggal di Kuala Abang untuk memancing udang di sebuah sungai di situ.

"Siasatan awal mendapati motosikal yang ditunggang remaja itu dari arah Kampung Baru menuju ke Dungun, hilang kawalan dan merempuh motosikal yang dinaiki Mohd Nasri," katanya.

Katanya remaja itu dihantar ke Hospital Nur Zahirah Kuala Terengganu untuk rawatan lanjut manakala mayat mangsa dihantar ke Hospital Dungun untuk bedah siasat. - BERNAMA