KUALA LUMPUR - Tenaga Nasional Berhad (TNB) menjangka penggunaan elektrik akan meningkat semasa fenomena El Nino yang diramalkan melanda negara tidak lama lagi.

Pengurus Besar (Komunikasi Korporat) TNB, Omar Sidek berkata, suhu atmosfera yang tinggi lazimnya akan menyebabkan penggunaan elektrik yang lebih dan berdasarkan pengalaman El Nino pada tahun 2009, beban elektrik meningkat dua peratus daripada jangkaan.

Menurutnya, bahang El Nino telah pun dirasai pada masa ini dengan cuaca panas melampau dan kurangnya taburan hujan.

"Ini menyebabkan penggunaan pendingin hawa dan kipas secara ekstrem di kilang, premis perniagaan, pejabat dan kawasan kediaman," kata beliau.

Menurut TNB, Malaysia mencatatkan permintaan untuk elektrik tertinggi dalam sejarah sebanyak 16,583 MW pada 28 Mei 2014. Penggunaan elektrik berada pada tahap puncak antara jam 2 hinggga 5 petang setiap hari.

Fenomena El Nino yang berlaku sebelum ini juga turut menyebabkan penurunan tahap air serta menyekat kuasa hidro dari diguna secara sepenuhnya berbanding janakuasa gas dan arang batu, kata TNB.

Oleh itu syarikat tenaga nasional tersebut menasihatkan pengguna supaya mengamalkan langkah cekap tenaga semasa cuaca panas dan kering sekarang.

Menurutnya,antara langkah terbabit ialah melaraskan suhu sistem pendingin hawa di antara 23 hingga 25 darjah Celsius, menggosok pakaian pada waktu malam serta memasak air atau mengguna mesin basuh di luar waktu puncak.

TNB turut mencadangkan industri yang menggunakan elektrik secara besar-besaran seperti kilang keluli dan simen agar menjalankan operasi pada waktu malam. - BERNAMA