<strong>MOHD</strong> Zaqhwan Zaidi mencatat sejarah peribadi apabila berjaya meraih gelaran juara SuperSports 600cc yang pertama buat dirinya pada saingan Pusingan 2 Kejuaraan Motosikal Asia PETRONAS (ARRC) yang berakhir di Litar Antarabangsa Sentul, Indonesia, hari ini.

Pelumba Musashi Boon Siew Honda Racing yang mula beraksi dalam kelas SuperSports 600cc pada tahun 2012 meraih gelaran juara pada Perlumbaan 2 setelah menamatkan 16 pusingan perlumbaan dengan masa keseluruhan 24:49.441s menewaskan pelumba Indonesia, Dimas Ekky Pratama (Astra Honda Racing Team) dan H. A Yudhistira (Manual Tech KYT Kawasaki Racing), masing-masing di tempat kedua dan ketiga dengan masa 24:49.661s dan 24:50.170s.

<a href="http://mynewshub.my/main/wp-content/uploads/2014/06/ADC-Race-2-Podium-P1-Khairul-Idham-Pawi-P2-Andi-Farid-P3-Aditya-Pangestu.jpg"><img class="alignnone  wp-image-281174" src="http://mynewshub.my/main/wp-content/uploads/2014/06/ADC-Race-2-Podium-P1-Khairul-Idham-Pawi-P2-Andi-Farid-P3-Aditya-Pangestu.jpg" alt="ADC-Race-2-Podium---P1-Khairul-Idham-Pawi-P2-Andi-Farid-P3-Aditya-Pangestu" width="488" height="305" /></a>

"Saya sangat gembira dengan kemenangan ini. Ia merupakan kemenangan yang saya tunggu selama ini dan akhirnya kerja keras tidak pernah henti saya selama ini membuahkan hasil," jelas pelumba berusia 19 tahun itu.

Tambah Zaqhwan, "Kemenangan ini saya hadiahkan khas buat seluruh pasukan khususnya pengurus pasukan, Zulhelmi Ahmad yang memberi banyak kata-kata semangat kepada saya sebelum perlumbaan. Saya cukup bersemangat untuk meraih kemenangan untuk dijadikan hadiah sempena hari jadinya pada hari ini," jelas Zaqhwan.

Mengulas tentang perlumbaan, Zaqhwan berkata, "Persaingan cukup sengit ditambah keadaan cuaca hujan yang menyebabkan keadaan litar agak licin dan merbahaya. Saya hanya berfikir untuk mencari kemenangan setelah berada di kelompok hadapan sejak awal perlumbaan namun pada masa sama tetap mengelak daripada terjatuh," jelas Zaqhwan.

Sementara itu, Perlumbaan 1 dimenangi pelumba tuan rumah, M. Fadli Immamudin (T.Pro Yuzy Honda NTS) dengan masa 25:21.699s diikuti Yudhistira kedua, 25:21.834s dan rakan sepasukan Zaqhwan yang juga pendahulu keseluruhan, Mohd Zamri Baba ketiga, 25:21.917s.

Sekalipun gagal mengutip sebarang mata pada perlumbaan 2 setelah terjatuh pada peringkat awal perlumbaan sebelum bangkit dan menamatkan perlumbaan di tempat ke-22, Zamri kekal di tangga teratas dengan 66 mata manakala Yudhistira kedua dengan 59 mata dan Katsuaki Fujiwara (Beet Kawasaki Racing) ketiga, 49 mata.

Saingan Underbone 130cc, pelumba tuan rumah, Gupita Kresna Wardhana terus melebarkan jurang pendahulu setelah berjaya meraih dua kedudukan naib juara setelah menamatkan Perlumbaan 1 dengan masa 21:05.926s di belakang juara, Vorapong Malahuan (Thai Honda Racing Thailand) yang menamatkan 10 pusingan perlumbaan dengan masa 21:05.361s. Tempat ketiga dimenangi Norizman Ismail (Harian Metro Y-TEQ SCK Honda Racing) dengan masa 21:06.243s.

Pada Perlumbaan 2, Gupita menamatkan perlumbaan dengan masa keseluruhan 19:55.092s di belakang pelumba wildcard, Hendriansyah (R9 Ardians Gandasari) yang menamatkan perlumbaan dengan masa 19:54.763s. Tempat ketiga menjadi milik pelumba Jepun, Kazuki Masaki (Team Honda RSC) dengan masa 19:55.314s.

Gupita mendahului senarai keseluruhan dengn mengumpul 70 mata sambil Norizman mengekori di tangga kedua dengan 52 mata. Tempat ketiga menjadi milik Ahmad Fazli Sham (PETRONAS Hong Leong Yamaha) dengan 45 mata.

Dalam saingan Asia Dream Cup (ADC), Teppei Nagoe menebus kekalahan pusingan pertama di Sepang apabila berjaya memenangi Perlumbaan 1 menewaskan pencabar utama, Khairul Idham Pawi dari Malaysia yang menamatkan perlumbaan di tempat kedua.

Nagoe menamatkan 10 pusingan perlumbaan dengan masa keseluruhan 19:00.454s, hanya 0.004s dipisahkan dengan Khairul Idham di tempat kedua dengan masa 19:00.458s sambil pelumba tuan rumah, Aditya Pangestu Hanafi di tempat ketiga, 19:00.649s.

Namun, Khairul Idham menebus kekalahannya apabila berjaya menjuarai Perlumbaan 2, juga gelaran ketiga daripada empat perlumbaan setakat ini setelah berjaya memintas pelumba tuan rumah, Andi Farid Izdihar sejurus pelumba hampir melintasi garisan penamat.

Khairul Idham muncul juara dengan masa 19:33.676s diikuti Andi Farid, 19:33.761s sambil seorang lagi pelumba Indonesia, Aditya di tangga ketiga dengan masa 19:34.744s.

Dua kedudukan podium di Sentul terus melebarkan kedudukan Khairul Idham Pawi selaku pendahulu keseluruhan dengan mengumpul 95 mata sambil Nagoe yang gagal menamatkan Perlumbaan 2 kekal di tangga kedua dengan 65 mata. Aditya di tangga ketiga dengan 59 mata.

Keputusan
SuperSports 600cc
Perlumbaan 1
1.M.Fadli (INA) 25'21.699s 2.H.Yudhistira (INA) 25'21.834s 3.Zamri Baba (MAS) 25'21.917s 4.Dimas Ekky Pratama (INA) 25'23.505s 5.Denny Triyugo (INA) 25'28.745s

Perlumbaan 2
1.Mohd Zaqhwan Zaidi (MAS) 24’49.441s 2.Dimas Ekky Pratama (INA) 24’49.661s 3.H.A Yudhistira (INA) 24’50.170s 4.Katsuaki Fujiwara (JPN) 24’58.763s 5.Ivos A Rianda (INA) 25’05.497s

Kedudukan Keseluruhan
1.Zamri Baba (MAS) 66 mata 2.H.A Yudhistira (INA) 59 mata 3.Katsuaki Fujiwara (JPN) 49 mata 4.Mohd Zaqhwan Zaidi (MAS) 46 mata 5.Dimas Ekky Pratama (INA) 46 mata

Anugerah Berpasukan
1.Musashi Boon Siew Honda Racing 91 mata 2.Manual Tech KYT Kawasaki Racing 59 mata 3.T.Pro Yuzy Honda 53 mata 4.BEET Kawasaki Racing 49 mata 5.Astra Honda Racing Team 46 mata

Underbone 130cc
Perlumbaan 1
1.Vorapong Malahuan (THA) 21'05.361s 2.Gupita Kresna (INA) 21'05.926s 3,Norizman Ismail (MAS) 21'06.243s 4.Taiga Hada (JPN) 21'06.340s 5.Rozaiman Mohd Said (MAS) 21'06.359s

Perlumbaan 2
1.Hendriansyah (INA) 19’54.763s 2.Gupita Kresna (INA) 19’55.092s 3.Kazuki Masaki (JPN) 19’55.314s 4.Irwan Ardiansyah (INA) 19’55.404s 5.Norizman Ismail (MAS) 19’55.943s

Kedudukan Keseluruhan
1.Gupita Kresna (INA) 70 mata 2.Norizman Ismail (MAS) 52 mata 3.Ahmad Fazli Sham (MAS) 45 mata 4.Vorapong Malahuan (THA) 43 mata 5.Mohd Rozaiman Mohd Said (MAS) 43 mata

Anugerah Berpasukan
1.Kawasaki KYT Rextor Manual Tech 70 mata 2.Harian Metro Y-TEQ SCK Honda Racing 52 mata 3.T.Pro Yuzy Honda 52 mata 4.PETRONAS Hong Leong Yamaha 47 mata 5.Thai Honda Racing 43 mata

Asia Dream Cup
Perlumbaan 1
1.Teppei Nagoe (JPN) 19'00.454s 2.Khairul Idham Pawi (MAS) 19'00.458s 3.Aditya Pangestu Hanafi (INA) 19'00.649s 4.Chuang An-Yu (TPE) 19'00.831s 5.Reitoku Kurogi (JPN) 19'01.937s

Perlumbaan 2
1.Khairul Idham Pawi (MAS) 19’33.676s 2.Andi Farid Izdihar (INA) 19’33.761s 3.Aditya Pangestu (INA) 19’34.744s 4.Reitoku Kurogi (JPN) 19’40.842s 5.Kiadtisak Chauywiset (THA) 19’40.882s

Kedudukan Keseluruhan
1.Khairul Idham Pawi (MAS) 95 mata 2.Teppei Nagoe (JPN) 65 mata 3.Aditya Pangestu (INA) 59 mata 4.Andi Farid Izdihar (INA) 41 mata 5.Chuang An-Yu (TPE) 40 mata