<p style="text-align: justify;">KOTA KINABALU - Agensi Penguatkuasaan Maritim Malaysia (APMM) Wilayah Sabah dan Labuan menerima lima kapal untuk digunakan semasa Operasi Daulat di sekitar perairan Lahad Datu dan Semporna.</p>
<p style="text-align: justify;">Majlis penerimaan kapal tersebut diadakan di jeti Pangkalan TLDM Sepanggar minggu lepas yang disempurnakan Ketua Penguat Kuasa Maritim Wilayah Sabah dan Labuan, Laksamana Pertama Maritim M. Karunanithi.</p>
<p style="text-align: justify;">Kapal berkenaan akan ditempatkan di sekitar kawasan Operasi Daulat yang sedang dilaksanakan ketika ini.</p>
<p style="text-align: justify;">Kehadiran kapal ini bertujuan menambahkan lagi kekuatan aset sedia ada di samping memperluas skop rondaan dan kawalan di sekitar kawasan operasi.</p>
<p style="text-align: justify;">Selain itu, tujuan penambahan aset dan anggota ini adalah bagi mempertingkat lagi tahap keselamatan serta memastikan tiada penceroboh yang akan terlepas keluar atau masuk dari perairan Malaysia.</p>
<p style="text-align: justify;">Karunanithi dalam kenyataan berkata semua anggota diingatkan bertugas dengan penuh komitmen dan jangan sesekali mengabaikan keselamatan diri dan negara agar tiada perkara yang tidak diingini berlaku sepanjang Operasi Daulat berlangsung.</p>
<p style="text-align: justify;">Beliau juga merakamkan setinggi-tinggi penghargaan kepada semua anggota yang terlibat kerana memberikan kerjasama yang baik dalam melaksanakan operasi ini. - BERNAMA</p>