<strong>SEJUMLAH</strong> 23 pemain dipanggil oleh pengendali baharu skuad Harimau Malaya, Dollah Salleh, untuk menjalani latihan pusat, sebagai persediaan menghadapi perlawanan antarabangsa menentang Tajikistan di tempat lawan, 8 Ogos ini.

Persatuan Bola Sepak Malaysia (FAM) dalam kenyataan hari ini berkata, semua pemain berkenaan akan melaporkan diri kepada Dollah untuk sesi latihan pusat di Wisma FAM, Kelana Jaya, beberapa hari sebelum mereka bertolak ke Tajikistan.

Perlawanan menentang Tajikistan merupakan tugasan pertama Dollah selepas dilantik oleh FAM sebagai pengendali baharu skuad Harimau Malaya pada 9 Julai lepas.

Malaysia dijangka menentang Jordan pada aksi kedua persahabatan kelas 'A', 11 Oktober ini yang antara lain menjadi medan persiapan pasukan bagi menghadapi Kejohanan Piala AFF Suzuki 2014 yang bakal dihoskan oleh Singapura dan Vietnam pada November ini.

Presiden baharu FAM Tengku Abdullah Sultan Ahmad Shah menetapkan sasaran ke final Piala AFF Suzuki 2014 kepada skuad Harimau Malaya.

<strong>Senarai 23 pelatih skuad Harimau Malaya:</strong>
-----------------------------------------------------------

Mahalli Jasuli, Mohamad Aidil Zafuan Abd Radzak, Mohd Amri Yahyah, Norshahrul Idlan Talaha, Safiq Rahim, Mohd Asraruddin Putra Omar, Mohd Safee Sali, Mohamad Fadhli Mohd Shas (Johor Darul Ta'zim).

Mohd Khairul Azhan Mohd Khalid, R. Gopinathan, Azamuddin Mohd Akil, Mohd Hafiz Kamal (Pahang); Mohd Farizal Marlias, S. Kunalan, Mohd Bunyamin Umar (Selangor); Khairul Fahmi Che Mat, Mohd Badhri Mohd Radzi, Ahmad Fakri Saarani (Kelantan).

Mohd Norfarhan Mohamad, Muhammad Zubir Mohd Azmi (Terengganu); Mohd Muslim Ahmad (PDRM); S. Chanturu (Sarawak); Baddrol Bakhtiar (Kedah). - BERNAMA