<strong>Ahli Parlimen Batu Chua Tian Chang atau Tian Chua, mengaku tidak bersalah di Mahkamah Sesyen Petaling Jaya selepas dituduh mengaibkan seorang pegawai Polis Diraja Malaysia (PDRM) April lepas.</strong>

<strong>Tian Chua dituduh mengikut Seksyen 509 Kanun Keseksaan kerana didapati menghamburkan kata-kata kesat ke atas pegawai tersebut.</strong>

Dalam kertas pertuduhan, beliau yang juga Naib Presiden Parti Keadilan Rakyat (PKR) menyebut perkataan bastard (bangsat), stupid police (polis bodoh), celaka dan f**k you ke atas Deputi Supritendan Glenn A Sinappah.

Pegawai berkenaan ketika kejadian cuba merampas telefon bimbit Tian Chua di Hotel Armada, Petaling Jaya.

Beliau juga didakwa cuba menghalang kereta polis dari meninggalkan hotel berkenaan untuk mendapatkan kembali telefonnya.

Dalam kenyataannya, Tian Chua menyifatkan dakwaan itu sebagai satu penganiayaan politik ke atasnya dan mendakwa Peguan Negara Tan Sri Abdul Ghani Patail sudah bersetuju untuk tidak mendakwa beliau mengikut undang-undang hasutan.

<strong>"Ketika saya keluar dari satu majlis, polis tersebut tidak memperkenalkan diri dan mereka merampas telefon bimbit saya.</strong>

<strong>“Saya cuba menghalang mereka dan memaklumkan pada keselamatan hotel. (Polis) yang merampas telefon saya kemudian meminta saya pergi ke balai polis.</strong>

<strong>"Saya disiasat atas dakwaan tweet menghasut, yang mana tidak dijalankan, tetapi ini pula tuduhan yang dikenakan ke atas saya," dakwanya seperti yang dipetik laporan Malaysiakini.</strong>

Hakim Mahkamah Sesyen Abu Bakar Manat menetapkan ikat jamin RM5,000 dengan seorang penjamin, dan menetapkan sebutan kes pada 11 September.

Tian diwakili peguam Michelle Yesudas. - <strong>MYNEWSHUB.MY</strong>

&nbsp;