<p style="text-align: justify;">KOTA TINGGI - Agensi Penguatkuasaan Maritim Malaysia (APMM) Daerah Maritim Tanjung Sedili menahan seramai 66 pendatang asing tanpa izin (PATI) warga Indonesia di perairan Pengerang di sini semalam.</p>
<p style="text-align: justify;">Ketua Penguatkuasa Maritim Daerah Maritim Tanjung Sedili, Kapten Maritim Amran Daud berkata, pihaknya turut menahan seorang warga tempatan dalam kejadian tersebut.</p>
<p style="text-align: justify;">“Semasa bot ronda APMM Maritim Malaysia melakukan rondaan keselamatan di perairan Pengerang, kami mengesan sebuah bot pancung jenis kayu berlegar-legar di perairan itu pada pukul 10.30 malam.</p>
<p style="text-align: justify;">"Pemeriksaan mendapati terdapat 67 penumpang termasuk tujuh wanita dan dua kanak-kanak berada dalam bot tersebut" katanya dalam satu kenyataan di sini.</p>
<p style="text-align: justify;">Amran berkata, kesemua yang ditahan berusia antara tujuh bulan hingga 56 tahun dipercayai dalam perjalanan dari Tanjung Punggai menuju ke perairan Indonesia dan tidak mempunyai sebarang dokumen perjalanan yang sah.</p>
<p style="text-align: justify;">Kesemua mereka ditahan dan disiasat di bawah Akta Imigresen 1959/63 dan Akta Anti Pemerdagangan Orang 2007.</p>
<p style="text-align: justify;">“APMM Daerah Maritim Tanjung Sedili akan meneruskan rondaan dan pemantauan bagi menyekat kegiatan PATI daripada terus berleluasa bagi memastikan perairan negara selamat dan terkawal,” katanya.</p>