SERI ISKANDAR - Kerajaan komited untuk meningkatkan golongan berbakat, terutama dengan memupuk bakat daripada rakyat Malaysia tempatan, kata Menteri di Jabatan Perdana Menteri, Datuk Seri Abdul Wahid Omar.

Malaysia telah meraih kejayaan besar dalam usaha untuk merubah kepada negara maju berpendapatan tinggi menjelang 2020, tetapi untuk mencapai matlamat ini, ia memerlukan kuantiti dan kualiti bakat yang betul, katanya ketika melancarkan pameran kerjaya di Universiti Teknologi Petronas (UTP) di sini, hari ini.

Pameran itu disertai 50 syarikat terkemuka daripada sektor kejuruteraan, minyak dan gas serta tenaga.

Abdul Wahid berkata, Program Transformasi Ekonomi (PTE) telah mengenal pasti 12 projek kemasukan ekonomi yang dijangka menyumbangkan RM47.1 bilion kepada pendapatan kasar negara (PKN) untuk memenuhi sasaran 2020.

Bidang ekonomi utama negara dijangka menjana RM131.4 bilion kepada PKN dan mewujudkan 52,300 pekerjaan baharu, katanya.

"Sebahagian besar daripada pekerjaan terbabit adalah berkemahiran tinggi dengan anggaran 21,000 (40 peratus) untuk profesional berkelayakan, termasuk jurutera dan geologis dengan gaji bulanan di antara RM5,000 hingga RM10,000," katanya.

Pada 2012, Talent Corporation Malaysia Bhd mentauliahkan syarikat yang terbabit dalam khidmat nasihat insurans dan perkhidmatan cukai, PwC, untuk menjalankan kajian mengenai dinamik permintaan dan bekalan bakat serta keutamaan bakat dan pilihan penggiat minyak dan gas Malaysia.

"Laporan yang sama mendapati graduan UTP diiktiraf di kalangan sektor minyak dan gas sebagai individu serba boleh dengan kemahiran teknikal yang baik.

"PwC mendapati program latihan amali selama tujuh bulan yang dijalankan UTP memberi pendedahan yang kukuh kepada harapan serta keperluan syarikat minyak dan gas dan membantu mereka membuat transisi dengan mudah ke alam pekerjaan," kata Abdul Wahid. - BERNAMA