KUALA LUMPUR - Menteri Besar Selangor, Tan Seri Abdul Khalid  Ibrahim tidak boleh bersikap lepas tangan dengan tindakan Jabatan Agama Islam Selangor (JAIS) menyerbu majlis perkahwinan seorang pengantin perempuan beragama Hindu di negeri itu pada Ahad lalu.

Ketua Pemuda Gerakan, Tan Keng Liang berkata, Menteri Besar Selangor mempunyai kuasa untuk mengawal JAIS daripada menyebabkan perpecahan yang tidak diingini antara umat Islam dan penganut agama lain di negara ini.

"Pemuda Gerakan menggesa Abdul Khalid memastikan JAIS lebih sensitif dalam melaksanakan kuasa mereka pada masa depan. JAIS adalah sebuah agensi negeri di bawah kerajaan Selangor.

"Sebelum ini JAIS merampas lebih 300 kitab Bible dan hal itu pun masih belum selesai," katanya melalui satu kenyataan media hari ini.

Justeru, Keng Liang berkata, Menteri Besar Selangor tidak boleh terus menyepi dengan kelakukan agensi kerajaan negeri seperti JAIS tersebut.

Menurutnya, JAIS mempunyai banyak kaedah lain untuk mengendalikan kes perkahwinan tersebut tanpa mendatangkan malu kepada mana-mana kuil Hindu.

Menteri Besar Selangor hari ini menyifatkan tindakan JAIS menyerbu majlis perkahwinan seorang pengantin perempuan beragama Hindu dengan nama Islam sebagai "memalukan" dan  "merosakkan majlis perkahwinan".