KUALA LUMPUR - Suruhanjaya Hak Asasi Manusia Malaysia (SUHAKAM) kurang senang dengan tindakan pihak berkuasa menggunakan Akta Hasutan 1948 ke atas Ahli Dewan Undangan Negeri (ADUN) Seri Delima, R.S.N Rayer kerana mengeluarkan perkataan tidak sopan semasa persidangan Dewan Undangan Negeri (DUN) pada 20 Mei lalu.

Pemangku Pengerusi Suhakam, Datuk Dr. Khaw Lake Tee mendakwa, tindakan tersebut akan menyekat kebebasan Ahli Parlimen dan ADUN untuk membahaskan sebarang isu secara terbuka serta melaksanakan fungsi mereka dengan lebih berkesan sebagai wakil rakyat.

"Peranan Ahli Parlimen dan ADUN amat penting untuk sesebuah demokrasi yang dinamik dan berkembang maju. SUHAKAM menggesa Peguam Negara mempertimbangkan semula keperluan untuk mendakwa Rayer di bawah Akta Hasutan atas kenyataan kurang sopan beliau yang mana boleh ditangani dengan Perintah Tetap DUN.

"Suhakam turut mengulangi seruan agar kerajaan memenuhi komitmen untuk memansuhkan Akta Hasutan ke arah menegakkan hak rakyat kepada kebebasan bersuara," katanya melalui satu kenyataan media hari ini.

Media semalam melaporkan Pendakwaan terhadap ADUN Seri Delima, Ratas tuduhan menghasut yang sepatutnya dilakukan di Mahkamah Sesyen Pulau Pinang semalam ditangguhkan ke suatu tarikh yang belum ditetapkan.

Notis arahan penangguhan itu diterima peguam Rayer, Gobind Singh Deo daripada Ketua Unit Pendakwaan Pejabat Penasihat Undang-undang Negeri Pulau Pinang, Datuk Razali Che Ani pagi semalam sebelum prosiding berjalan.

Rayer sepatutnya didakwa di bawah Seksyen 4(1)(b) Akta Hasutan 1948 kerana mengeluarkan perkataan ‘UMNO celaka’ pada persidangan Dewan Undangan Negeri (DUN) Pulau Pinang, 20 Mei lalu. - mynewshub.my