BALING - Malaysia tidak pernah menerima kritikan dari mana-mana negara yang rakyat mereka ditangkap kerana terbabit dengan kegiatan militan antarabangsa di negara ini, kata Menteri Dalam Negeri, Datuk Seri Dr Ahmad Zahid Hamidi.

Sebaliknya, beliau berkata Malaysia dipuji atas tindakan tegas itu yang dibuat demi keselamatan rakyat negara ini dan dunia.

Katanya, pihak Polis Diraja Malaysia (PDRM) terutama bahagian Cawangan Khas tidak bertolak ansur dengan kegiatan jenayah yang dilakukan mana-mana kongsi gelap dan pertubuhan militan yang boleh menggugat keselamatan negara.

"Saya memberi jaminan PDRM dan pihak Cawangan Khas akan tegas melaksanakan tanggungjawab membanteras kegiatan jenayah dan keganasan tempatan dan pihak (militan) luar yang menjadikan Malaysia sebagai lokasi mereka," katanya kepada pemberita ketika melawat Ibu Pejabat Polis Daerah Baling di sini, hari ini.

Hadir sama ialah Ketua Polis Kedah, Datuk Ahmad Ibrahim. - BERNAMA