KUANTAN - Mempamerkan promosi Ramadan tanpa sijil halal menjadi satu kesalahan dan boleh dikenakan tindakan undang-undang di bawah Akta Perihal Dagangan 2011 (perakuan dan penandaan sijil halal).

Jabatan Agama Islam Pahang (Jaip) mengingatkan semua premis restoran dan hotel supaya tidak mempromosikan bufet Ramadan tanpa sijil halal.

Ketua Unit Pengurusan Halal, Jabatan Agama Islam Pahang, Noridzuan bin Abdul Manan berkata, hasil pemantauan Jaip, dua hotel bertaraf bintang manakala satu daripadanya hanya beroperasi dua bulan lalu dikenakan amaran berikutan mempromosikan Bufet Ramadan.

Menurutnya, hotel berkenaan turut meletakkan papan tanda besar di depan premis bagi menarik pelanggan untuk membuat tempahan sepanjang Ramadan.

“Bagaimanapun, pemeriksaan kali kedua adalah positif kerana hotel berkenaan menutup perkataan Bufet Ramadhan bagi mengelak dikenakan tindakan undang-undang.

Beliau berkata, pihak berkuasa agama juga tidak membenarkan istilah Ramadan atau perkataan lain yang berkaitan tidak dibenarkan sama ada di restoran, iklan, bunting serta pamplet iklan dikeluarkan hotel yang tiada sijil halal.

Menurutnya, penggunaan ungkapan itu boleh membawa maksud satu perakuan bahawa juadah atau makanan yang disediakan berstatus halal serta boleh dimakan umat Islam khususnya mereka yang berpuasa.

Katanya, sempena Ramadan, Jaip membuat pemantauan semula ke atas kira-kira 25 hotel dari jumlah 39 yang diluluskan Sijil Halal bagi tempoh 6 bulan pertama tahun ini.

“Apa yang mendukacitakan ialah terdapat hotel di negeri ini yang berlumba-lumba mempromosikan bufet Ramadan sedangkan pada masa sama tidak berminat memohon sijil halal, bahkan tidak pernah memohon sijil halal.

“Hotel yang tidak mendapat sijil Halal kebiasaannya menggunakan beberapa istilah lain bagi tujuan mengelirukan pengguna termasuk ‘Buffet dinner’, Iftar atau ‘Jamuan Makan Malam’,” katanya.

Katanya, pemantauan utama membabitkan hotel yang mempromosikan Bufet Ramadan bagi memastikan pematuhan terhadap prosedur dan piawaian halal terus dipatuhi oleh pihak hotel.

Jika sabit kesalahan, bagi satu pertubuhan perbadanan denda tidak melebihi RM200,000.00 dan bagi kesalahan kedua tidak melebihi RM500,000.00. manakala bagi individu boleh dikenakan denda tidak melebih RM100,000.00 atau dipenjara tidak melebihi 3 tahun atau kedua-duanya sekali.

Bagi kesalahan kedua, boleh dikenakan denda tidak melebihi RM250,000 atau dipenjarakan selama tidak lebih 5 tahun atau kedua-duanya sekali. - <strong>Sinar Harian Online</strong>