KUALA LUMPUR - DAP memberi jaminan kesemua 15 Ahli Dewan Undangan Negeri (ADUN) parti itu di Selangor akan memberi sokongan kepada Datuk Seri Wan Azizah Wan Ismail untuk menjadi Menteri Besar Selangor yang baharu.

Pendirian itu bercanggah dengan keputusan Majlis Syura Ulamak PAS yang menegaskan Tan Sri Abdul Khalid Ibrahim perlu dikekalkan sebagai Menteri Besar Selangor.

Sehubungan itu, Setiausaha Agung DAP, Lim Guan Eng mendesak Abdul Khalid yang dipecat daripada parti PKR semalam supaya menerima keputusan yang dibuat oleh PKR tersebut dan meletak jawatan serta merta.

“Pakatan kekal sebagai kerajaan yang stabil dan sah di Selangor dengan 43 Adun daripada 56 keseluruhannya.

“Abdul Khalid tidak lagi mempunyai mandat demokrasi dan kuasa yang sah untuk kekal sebagai Menteri Selangor berikutan penyingkiran dari PKR dan beliau harus meletakkan jawatan serta merta,” katanya.

Beliau berkata demikian pada satu sidang media selepas mesyuarat resolusi Jawatankuasa Eksekutif (CEC) DAP hari ini.

Guan Eng bagaimanapun memaklumkan, semua tiga Exco negeri dari DAP akan kekal dalam jawatan mereka dalam tempoh peralihan sehingga Wan Azizah dilantik sebagai Menteri Besar Selangor yang baharu.

Pendirian DAP itu bercanggah dengan keputusan yang dibuat oleh PAS baru-baru ini bahawa Abdul Khalid perlu dikekalkan sebagai Menteri Besar Selangor. - mynewshub.my