KOTA KINABALU - Ketua Menteri Datuk Seri Musa Aman berkata helikopter penggempur merupakan antara aset yang dipertimbangkan untuk ditempatkan di Zon Keselamatan Pantai Timur Sabah (ESSZone).

Beliau yang juga Pengerusi Jawatankuasa Keselamatan Negeri Sabah berkata jika dipersetujui, aset berkenaan merupakan aset keselamatan tambahan yang akan dihantar ke Kawasan Keselamatan Pantai Timur Sabah (ESSCom).

<strong>"Kita akan mengambil apa juga tindakan dan langkah yang terbaik untuk mejamin keselamatan rakyat dan pelancong di seluruh negeri Sabah khususnya di kawasan pantai timur. Saya meminta kapada seluruh rakyat Sabah supaya terus memberi kepercayaan, sokongan dan keyakinan kepada anggota keselamatan kita," katanya.</strong>

Beliau berkata demikian kepada pemberita selepas mengadakan pertemuan dan perbincangan dengan Menteri Dalam Negeri Datuk Seri Dr Ahmad Zahid Hamidi dan Menteri di Jabatan Perdana Menteri Datuk Seri Shahidan Kassim di kediaman rasmi beliau di Sri Gaya di sini Khamis.

Perjumpaan berkenaan diadakan bagi membincangkan situasi keselamatan dan langkah yang perlu diambil berikutan insiden penculikan seorang pengurus syarikat ternakan ikan dalam sangkar warga China yang dikenali sebagai Yang Zai Lin, 34, di Pulau Baik, Lahad Datu pada jam 2.45 pagi 6 Mei lalu.

Turut menyertai perbincangan ialah Menteri Pelancongan, Kebudayaan dan Alam Sekitar Sabah Datuk Seri Masidi Manjun, Setiausaha Majlis Keselamatan Negara Datuk Mohamed Thajudeen Wahab, Pesuruhjaya Polis Sabah Datuk Hamza Taib dan Ketua Pengarah ESSCom Datuk Mohammad Mentek.

Musa berkata kerajaan negeri Sabah tidak akan berkompromi dalam soal keselamatan dan akan menggembleng segala usaha untuk memastikan kawasan perairan Sabah terus terpelihara dari segala ancaman keselamatan dan insiden penculikan.

Mengenai pengwujudan kawasan perintah berkurung yang mengehadkan kemasukan ke kawasan berisiko tinggi pada masa tertentu seperti diumumkannya baru-baru ini, beliau berkata ia akan dilaksanakan secepat mungkin dan perbincangan lanjut mengenainya oleh agensi keselamatan berkaitan sedang dijalankan.

Katanya larangan pergerakan pada waktu tertentu di kawasan larangan atau berisiko tinggi berkenaan akan meliputi golongan nelayan dan pengusaha pelancongan.

<blockquote class="twitter-tweet" lang="en"><p>Helikopter Penggempur Untuk ESSzone? <a href="http://t.co/owuylJ3FkK">http://t.co/owuylJ3FkK</a> via <a href="https://twitter.com/ShareThis">@sharethis</a> <a href="https://twitter.com/Azizulhelmy">@Azizulhelmy</a> <a href="https://twitter.com/hafizkenny">@hafizkenny</a> <a href="https://twitter.com/HimpunanLawak">@HimpunanLawak</a></p>&mdash; mynewshub (@mynewshub) <a href="https://twitter.com/mynewshub/statuses/464348295586779136">May 8, 2014</a></blockquote>
<script async src="//platform.twitter.com/widgets.js" charset="utf-8"></script>
-- BERNAMA