KUALA LUMPUR - Ketua Pegawai Eksekutif Institut bagi Demokrasi dan Hal Ehwal Ekonomi (IDEAS), Wan Saiful Wan Jan terus dikritik hebat kesatuan sekerja berikutan kenyataannya kesatuan sekerja Malaysia Airlines (MAS) punca syarikat penerbangan itu tidak dapat bangkit daripada kerugian.

Kongres Kesatuan Sekerja Malaysia (MTUC) hari ini menyifatkan Wan Saiful sebagai seorang yang sangat menyedihkan kerana membuat kenyataan seperti itu dan Majlis Rangkaian Kesatuan Sekerja Antarabangsa Malaysia
(UNI-MLC) pula menganggap Wan Saiful sebagai seorang yang tidak berlaku adil dan berat sebelah.

Presiden UNI-MLC, Mohamed Shafie Bp Mammal berkata, kenyataan yang dibuat oleh Ketua Pegawai Eksekutif IDEAS itu dianggap kurang adil dan berat sebelah dengan menuduh Kesatuan Sekerja sebagai penghalang utama melakukan pembaharuan atau penyusunan semula bagi mendapatkan semula keuntungan.

“Beliau (Wan Saiful) kurang arif dalam Hal Ehwal Perhubungan Perusahaan dan telah mengeluarkan kata-kata yang boleh menyinggung Kesatuan Sekerja seolah-olah Kesatuan Sekerja dianggap sebagai kumpulan pendesak.

“Jika beliau ingin menulis sesuatu mengenai Kesatuan Sekerja beliau seharusnya mahir dan faham mengenai Perjuangan Kesatuan Sekerja dan juga peranan Kesatuan Sekerja yang sentiasa dianggap sebagai rakan perkongsian dengan pengurusan,” tegasnya melalui satu kenyataan media hari ini.

Sehubungan itu, Mohamed Shafie memberi peringatan kepada Wan Saiful supaya tidak terus menuding jari kepada Kesatuan Sekerja apabila sesebuah syarikat gagal meraih keuntungan

Menurut beliau, peranan pengurusan adalah penting dalam mengimbangi antara peranan Kesatuan Sekerja
dan Operasi Syarikat.

“Ketua Pegawai Eksekutif IDEAS perlu berhati-hati mengeluarkan kenyataan tambahan pula Kenyataan yang dikeluarkannya bukan dapat membantu sebaliknya memburukkan keadaan.

“Kesatuan Pekerja-pekerja Sistem Penerbangan Malaysia (MASEU) sentiasa mempunyai fikiran terbuka dan sentiasa menyokong sebarang perubahan yang difikirkan tidak memudaratkan mana-mana pihak,” katanya.

Wan Saiful pada 6 Julai lalu mendakwa halangan utama bagi MAS untuk kembali meraih keuntungan adalah kesatuan sekerjanya.

Beliau dipetik sebagai berkata, setiap kali usaha dibuat untuk melakukan pembaharuan atau penyusunan semula syarikat penerbangan itu bagi mendapatkan semula keuntungan, kesatuan sekerja akan bangkit menentang kebanyakan daripada cadangan-cadangan yang diusulkan.

“Jadi saya rasa apa yang kita perlu lakukan untuk menjadikan MAS syarikat yang menguntungkan adalah dengan menjinakkan pengaruh kesatuan sekerjanya,” kata Wan Saiful. - mynewshub.my