KOTA BAHARU - Pegendali baharu Kelantan George Boateng berkata pasukannya tidak memandang rendah Felda United apabila mereka bertemu dalam saingan separuh akhir Piala FA di Stadium Sultan Muhammad IV di sini esok.

Beliau berkata Felda United merupakan pasukan yang berkualiti yang mempunyai banyak pemain berpengalaman.

Beliau mahu pemain The Red Warriors fokus kepada perlawanan dan mengambil peluang untuk menang bermain di gelanggang sendiri.

"Saya berharap keputusannya adalah positif bagi kami kerana bermain di tempat sendiri dengan mendapat sokongan penyokong tempatan," katanya.

Boateng berkata pemain diminta berwaspada dengan jentera serangan Felda United yang memiliki Edward Junior Wilson yang telah menjaringkan banyak gol serta bekas pemain Kelantan Indra Putra Mahyuddin.

"Saya akan memilih pemain terbaik yang ada," katanya yang pertama kali mengendali Kelantan setelah mengambil alih tugas daripada Steve Darby bulan lalu. - BERNAMA