PANGKOR - Kerajaan negeri Perak akan bekerjasama dengan agensi perikanan serta syarikat besar yang beroperasi di Manjung untuk memastikan sumber ikan di perairan Pulau Pangkor dipertingkatkan.

Menteri Besar Datuk Seri Dr Zambry Abdul Kadir berkata melalui kerjasama itu para nelayan dapat mencari sumber pendapatan mereka secara berterusan dan mengelakkan masalah pengangguran.

"Walaupun terdapat projek baharu dilaksanakan di kawasan itu, saya telah mengingatkan pengusaha supaya mengambil inisiatif ini kerana kerajaan negeri tidak mahu pembangunan pesat berlaku di Manjung sehingga menyebabkan sumber ikan di persekitan Pangkor, Hutan Melintang, Pasir Panjang dan Pantai Remis," katanya kepada pemberita pada segmen bersama nelayan turun ke laut di sini malam tadi.

Bagaimanapun, beliau berkata pengusaha-pengusaha telah menunjukkan respons positif, umpamanya syarikat Vale telah menjalankan kajian saintifik untuk menambah sumber ikan dan begitu juga dengan Tenaga Nasional Berhad (TNB) yang prihatin terhadap perkara itu.

"Saya harap pihak bertanggungjawab dapat melihat aspek bagaimana untuk membantu kerajaan negeri Perak menambah sumber ikan khususnya melalui kaedah saintifik," katanya.

Berhubung dakwaan bahawa projek Vale yang dijalankan di perairan itu menyebabkan sumber ikan semakin terhad, Zambry berkata dakwaan itu sama sekali tidak benar kerana sumber ikan seperti ikan bilis tetap terpelihara kerana pengusaha projek berkenaan telah meletakkan tukun untuk menambah hasil tangkapan nelayan.

"Apa yang kita lihat faktor kekurangan (sumber ikan) ialah kerana penambahan bilangan nelayan yang mana bot dan sampan juga bertambah," katanya.

Mengenai segmen itu, Zambry berkata ia adalah untuk meninjau kegiatan dan kehidupan nelayan selain melihat kawasan-kawasan mereka mencari sumber rezeki. - BERNAMA