KANGAR - Orang ramai diingatkan supaya menghargai keamanan yang dikecapi sekarang kerana sebarang pertelingkahan akan memusnahkan impian menjadikan Malaysia negara maju berpendapatan tinggi.

Menteri Besar Datuk Seri Azlan Man berkata mereka harus mengambil iktibar daripada negara lain termasuk negara-negara yang kaya dengan hasil petroleum tetapi ekonominya runtuh akibat konflik sesama sendiri.

"Justeru, rakyat wajar bertoleransi dan mengelak membuat provokasi atau perlu membayar keruntuhan dengan harga yang mahal," katanya semasa berucap pada majlis sumbangan sempena Ramadan di Masjid Behor Empiang di sini, hari ini.

Sebanyak 2,255 warga emas, orang kurang upaya, fakir miskin dan ibu tunggal dalam kawasan Dewan Undangan Negeri (DUN) Bintong menerima wang tunai RM150 setiap seorang.

Menurut Azlan perbezaan pendapat antara umat Islam sepatutnya bukan halangan untuk mereka bersatu tetapi digunakan bagi membina kekuatan ummah.

Azlan bimbang konflik agama di negara ini akan menjauhkan mereka yang berminat melabur di negara ini dan tidak mustahil pelabur sedia ada juga memindahkan pelaburan mereka ke negara lain.

"Keadaan ini akan menjejaskan ekonomi negara, pendapatan negara jatuh dan sumber kewangan menjadi terhad. Akibatnya rakyat yang menanggung kesan apabila bantuan tidak dapat disalurkan," kata Azlan.

Beliau meminta umat Islam di negara ini mempertahankan kesucian bulan Ramadan dan memulihkan sebarang kekusutan dengan semangat Ramadan.

Golongan kurang bernasib baik dalam DUN Bintong adalah yang keenam menerima sumbangan kerajaan negeri selepas DUN Pauh, Mata Ayer, Indera Kayangan, Tambun Tulang dan Beseri. - BERNAMA