KUALA TERENGGANU - Kementerian Perdagangan Dalam Negeri, Koperasi dan Kepenggunaan (KPDNKK) Terengganu merampas 6,750 liter diesel bersubsidi bernilai RM13,500 dalam serbuan di sebuah premis di Taman Raya Wakaf Tapai Marang di sini hari ini.

Pengarah KPDNKK Negeri Syamsul Badrin Mohshin berkata dalam serbuan 12 tengah hari di sebuah premis syarikat pembalakan atas maklumat awam, pihaknya menemui 45 tong diesel yang setiap tong mengandungi 150 liter dan hasil siasatan mendapati bekalan diesel itu disimpan di tempat tidak dilesenkan.

"Ketika serbuan dilakukan terdapat seorang pekerja yang berusia 30-an didalam premis berkenaan dan kita bertindak memanggil pekerja berkenaan bagi membantu siasatan.

"Hasil pemeriksaan di tempat simpanan asal diesel ini kita dapati kosong dan kita juga masih menyiasat tujuan sebenar bekalan diesel ini dipindahkan dari tempat simpanan asal di Ajil," katanya kepada pemberita di sini hari ini.

Menurutnya kes disiasat mengikut Seksyen 20(1) Akta Kawalan Bekalan 1961 dan jika sabit kesalahan boleh didenda RM100,000 atau penjara tidak lebih tiga tahun atau kedua-duanya.

Jelasnya siasatan lanjut berhubung rampasan itu sedang dijalankan, dan pihaknya juga akan memanggil pemilik syarikat berkenaan untuk siasatan lanjut.

Syamsul Badrin berkata ini merupakan rampasan keempat yang dilakukan menerusi Ops Titik melibatkan jumlah rampasan RM32,500. - BERNAMA