<p style="text-align: justify;">KUANTAN - Mayat seorang wanita berusia lingkungan 40-an ditemui di Sungai Lubuk Paku di Kampung Mentenam, Maran, pagi tadi.</p>
<p style="text-align: justify;">Ketua Polis Daerah Maran DSP Sulaiman A. Hamid berkata polis menerima maklumat tentang penemuan mayat berkenaan kira-kira 8.50 pagi.</p>
<p style="text-align: justify;">Katanya mayat wanita tanpa identiti itu ditemui lengkap berpakaian, berdekatan sangkar ikan di dalam sungai itu oleh orang awam.</p>
<p style="text-align: justify;">Sulaiman berkata tiada kesan kecederaan ditemui dan dipercayai mayat mangsa sudah terbiar antara empat dan lima hari lepas.</p>
<p style="text-align: justify;">"Mayat terbabit kini dihantar ke Hospital Maran dan dijangka bedah siasat akan dijalankan pada pagi esok," katanya kepada Bernama di sini hari ini.</p>
<p style="text-align: justify;">Beliau meminta sesiapa yang kehilangan anggota keluarga supaya berhubung dengan polis. - BERNAMA</p>