<p style="text-align: justify;">KUALA LUMPUR - Dewan Pemuda PAS Selangor (DPP Selangor) memandang rendah golongan ulama dalam UMNO apabila menganggap mereka cuma ‘alat suruhan’ kepada parti itu.</p>
<p style="text-align: justify;">Ketuanya, Hasbullah Mohd. Ridzwan mendakwa, golongan agama dalam UMNO terbabit cuma bertugas mempertahankan agenda kotor yang dilakukan parti itu demi kepentingan dan keuntungan diri mereka di dunia.</p>
<p style="text-align: justify;">"Mereka sanggup ‘bermusuh ‘ dengan agamawan yang ikhlas berjuang untuk mendapatkan keredhaan Allah.</p>
<p style="text-align: justify;">"Kalau semua kejian dan makian yang datang UMNO semuanya jadi halal tetapi kalau dari orang lain maka semuanya jadi haram dan salah belaka," dakwanya melalui satu kenyataan hari ini.</p>
<p style="text-align: justify;">Beliau berkata demikian sebagai respons kepada kecaman orang ramai terhadap Penolong Setiausaha 1 DPPM, Khairul Fahmi Mat Som kerana didakwa mengaitkan Nabi Muhammad SAW dengan video lucah menerusi laman Twitternya baru-baru ini.</p>
<p style="text-align: justify;">Hasbullah bagaimanapun mendakwa DPP Selangor yakin rakyat Malaysia tidak `termakan' tohmahan tersebut kerana mereka sedia maklum tentang permainan kotor politik BN dalam isu seperti itu.</p>
<p style="text-align: justify;">Malah, katanya, pihaknya percaya UMNO sedamg cuba meraih kepentingan politik apabila ingin menjadi ‘hero’ dalam menjuarai isu agama termasuk yang membabitkan dakwaan yang dilemparkan terhadap Khairul Fahmi.</p>
<p style="text-align: justify;">Tegasnya, DPP Selangor yakin kenyataan Khairul Fahmi melalui akaun Twitter pada 27 Mac lalu telah diputar belit dan pihaknya akan terus menyokong pemimpin muda PAS itu dalam berhadapan tohmahan.</p>
<p style="text-align: justify;">"DPP Selangor menyokong penuh Khairul Fahmi untuk mengambil tindakan yang sewajarnya terhadap pihak yang cuba untuk memfitnah dan merosakkan reputasi beliau.

"Kami juga mencabar pemimpin UMNO supaya menyediakan pentas debat untuk ‘menjernihkan’ isu itu," katanya lagi. - mynewshub.my</p>