KANGAR - Menteri Besar Perlis, Azlan Man memberi amaran perbuatan penjawat awam mendedahkan maklumat dan rahsia kerajaan sama ada secara sengaja atau tidak, akan hanya mengundang bahaya dan meresahkan rakyat.

Menurutnya perbuatan membocorkan maklumat terperingkat kerajaan melalui pelbagai aplikasi seperti WhatsApp dan media sosial bukan lagi menjadi rahsia dalam kalangan orang ramai.

"Saya ingin mengingatkan semua penjawat awam di Perlis supaya berhati-hati mengendalikan maklumat walaupun dengan niat untuk berkongsi maklumat dengan rakan-rakan.

"Kita perlu mematuhi peraturan supaya tidak terperangkap dengan umpan pihak-pihak tertentu yang berniat jahat," katanya ketika berucap pada
perhimpunan kakitangan kerajaan peringkat negeri di Dewan Wawasan di sini, hari ini.

Turut hadir Speaker Dewan Undangan Negeri Hamdan Bahari, barisan Exco, Setiausaha Kerajaan Negeri Ramli Dai dan ketua-ketua jabatan persekutuan serta negeri.

Dalam hubungan itu Azlan menegaskan kebebasan bersuara melampau hanya mengundang lebih banyak keburukan sama ada bagi negara maju, membangunan atau mundur.

"Tidak ada satupun negara di dunia ini memberi kebebasan bersuara secara mutlak, semuanya ada peraturan. Jadi, jangan salah guna kebebasan yang diberi sebaliknya gunalah dengan cara yang tidak bercanggah dengan Perlembagaan Negara," katanya.

Azlan berkata pemerhatiannya mendapati terdapat jurang antara pembuat keputusan atau dasar dengan peringkat pelaksana.

Jurang ini menjadi penghalang kepada pelaksanaan keputusan tersebut dan dibuat mengikut pertimbangan sendiri atau tidak mengikut prosedur yang akhirnya memberi kesan terhadap prestasi kerajaan, katanya.

Justeru beliau mencadangkan satu mekanisme perundingan dan koordinasi bagi menjamin setiap keputusan pembuat dasar dilaksanakan dengan penuh rasa bertanggungjawab.

"Kita di Perlis mengalami masalah ini dalam menyiapkan infrastruktur untuk Sukan Malaysia 2014 (Sukma Perlis). Budaya menangguh kerja, buat pada saat akhir dan tidak pantas hendaklah dikikis.

"Perlis akan memasuki era wawasan Perlis Maju 2015 tahun depan dan perjalanan serta sikap kita juga haruslah berlandaskan wawasan negara maju berpendapatan tinggi menjelang tahun 2020," tambahnya.

Beliau juga meminta ketua-ketua jabatan memastikan setiap keputusan dan dasar kerajaan dilaksanakan sebaik mungkin kerana kejayaan negeri turut menyumbang kepada daya saing negara di peringkat global. - BERNAMA