KUALA LUMPUR - Gerakan Media Marah (Geramm) mengecam tindakan sesetengah pihak dalam Parti Keadilan Rakyat (PKR) kerana menggunakan nama media untuk menyebarkan maklumat palsu kepada orang ramai demi kepentingan politik mereka.

Geramm dalam satu kenyataan media menegaskan, pihak tersebut menyebarkan maklumat kononnya daripada media bahawa Tan Sri Abdul Khalid Ibrahim akan menyerahkan peletakan jawatan sebagai Menteri Besar Selangor semalam.

“Menyalahgunakan nama media bagi mengapi-apikan kemelut dalaman parti adalah tindakan yang tidak bertanggungjawab serta boleh dilihat sebagai satu kesalahan jenayah,” kata kenyataan itu hari ini.

Menurut kenyataan itu, maklumat palsu itu bertujuan memberi tekanan kepada Abdul Khalid supaya melepaskan jawatan kerana ada pihak lain dalam PKR mahu memegang jawatan itu.

Semalam terdapat penyebaran yang didakwa dilakukan oleh Pertubuhan Berita Nasional Malaysia (Bernama) mengeluarkan berita mengenai pemimpin PAS Selangor, Iskandar Abdul Samad telah diperkenan oleh Sultan Selangor sebagai Menteri Besar Selangor yang baharu.

Abdul Khalid bagaimanapun menyatakan yang beliau bersedia memaafkan pihak tidak bertanggungjawab yang memfitnah beliau mahu meletakkan jawatan sebagaimana tersebar dalam laman sosial untuk menjaga kesucian bulan Ramadan. - mynewshub.my