LOUISVILLE - Kecuali poster promosi mengandungi imejnya, bintang golf, Tiger Woods terus tidak kelihatan di lapangan golf Valhalla untuk Kejuaraan PGA dan statusnya sama ada akan beraksi atau tidak di saingan Major terakhir musim ini masih belum dapat dipastikan.

Bekas pemain nombor satu dunia dan pemenang 14 kali gelaran Major itu berdepan sakit belakang sebelum menarik diri pada pusingan terakhir Kejuaraan Golf Dunia Jemputan di Akron, Ohio, minggu lalu dan sehingga kini terus membisu.

Woods yang menjalani pembedahan belakang pada 31 Mac lalu, kembali beraksi pada Jun lalu namun gagal menyerlah dengan penyertaannya di Terbuka British bulan lalu berakhir dengan rekod terburuk pernah dicapainya apabila berkongsi di kedudukan ke-69.

Kali terakhir Woods menang di Valhalla adalah 14 tahun lalu dengan menewaskan Bob May pada penentuan playof untuk memenangi semua empat kejuaraan Major dalam setahun sehingga pencapaian itu dikenali sebagai ‘Tiger Slam’.

Sejak memenangi kejuaraan Major pertamanya pada Masters 1997 dan kejuaraan terakhir di Terbuka Amerika Syarikat (AS) pada 2008, Woods sudah menarik jutaan peminat golf dunia termasuklah bintang dunia.

“Dominasi permainan Tiger dalam masa 10 tahun benar-benar tidak boleh disaingi dan saya perlu mengatakan ia adalah agak menakjubkan,” kata jaguh golf Australia, Adam Scott yang kehilangan tempat nombor satu kepada Rory McIlroy, awal minggu ini.

Begitupun, selepas kemenangan Major terakhirnya, Woods dilanda pelbagai masalah kecederaan yang serius di bahagian belakang badan, lutut dan kakinya selain ditimpa masalah skandal.
Dan sekiranya gagal untuk beraksi minggu ini, ia menjadi penanda pertama kali buat Woods gagal beraksi dalam tiga kejuaraan Major semusim selepas turut tidak beraksi dalam Masters dan Terbuka AS tahun ini.

Woods yang berada di ranking ke-10 dunia sehingga kini belum mendaftarkan diri untuk beraksi kepada pegawai rasmi PGA namun masih memiliki masa sehingga pagi Khamis untuk beraksi dalam saingan golf elit terakhir tahun ini itu. - AFP