PUTRAJAYA - Kira-kira 300 ahli pelbagai pertubuhan bukan kerajaan (NGO) Islam berhimpun di luar Istana Kehakiman sebagai tanda sokongan hak kalimah Allah bagi umat Islam.

Kumpulan yang diketuai Pengerusi Perkasa, Datuk Ibrahim Ali, dilihat berselawat beramai-ramai sementara menunggu keputusan.
Sementara itu, pekarangan Istana Kehakiman mula dipenuhi ahli NGO dan orang ramai bagi mengikuti keputusan Mahkamah Persekutuan mengenai kes penggunaan kalimah ALLAH, hari ini.

Pada hari ini mahkamah tertinggi itu akan menyampaikan keputusan yang amat ditunggu-tunggu, sama ada membenarkan atau tidak, Gereja Katolik merayu keputusan Mahkamah Rayuan yang melarang penerbitan mingguan 'The Herald' daripada menggunakan kalimah 'Allah', dalam versi bahasa Malaysia terbitannya.

Antara NGO yang hadir termasuk Pertubuhan Islam Gabungan Amal (per3), Pertubuhan Pribumi PERKASA dan PEKIDA.

Mereka yang berkumpul di situ seawal jam 7.30 pagi tadi turut membawa kain rentang yang bertulis 'bersatu demi mempertahankan kalimah' dan 'kalimah Allah hanya hak mutlak umat Islam'. <strong>- BH Online</strong>