MARAN - Guru perlu jadi ejen perubahan ke arah mewujudkan perpaduan nasional untuk menjamin kemajuan, keselamatan dan kemakmuran negara.

Timbalan Menteri Sumber Manusia Datuk Seri Ismail Abd Muttalib berkata guru perlu sentiasa menjaga imej dan berpegang kepada nilai-nilai murni yang boleh menjadi model kepada masyarakat.

"Peranan dan tugas seorang guru adalah pemangkin kepada pembangunan negara kerana guru dapat membentuk generasi pemacu kejayaan negara.

"Pelaksanaan Pelan Pembangunan Pendidikan Malaysia 2013-2025 adalah cabaran kepada guru sebagai pelaksana dasar kerajaan dalam memastikan transformasi pendidikan negara mencapai matlamat," katanya sewaktu merasmikan Sambutan Hari Guru peringkat Daerah Maran di SMK Tengku Ampuan Afzan Chenor di sini hari ini.

Anggota Parlimen Maran itu turut menasihati guru supaya sentiasa meningkatkan kreativiti dan inovasi dalam melaksanakan tugas yang kian mencabar yang mana guru perlu peka dan sentiasa bersedia menambah ilmu.

"Guru perlu meletakkan keutamaan pada tahap tertinggi bagi memastikan semua perancangan dalam pelan pembangunan pendidikan berjalan lancar bagi melahirkan rakyat berilmu dan berwawasan," katanya. - BERNAMA