SHAH ALAM -- PAS Selangor akan keluar daripada pentabiran kerajaan negeri Selangor jika Menteri Besar Tan Sri Abdul Khalid Ibrahim melantik Anggota Dewan Undangan Negeri (Adun) daripada Umno untuk menyertai Exco kerajaan negeri.

Pesuruhjaya PAS Selangor Iskandar Abdul Samad berkata buat masa ini PAS masih sebahagian daripada parti komponen dalam pakatan pembangkang dan akan menjaga kepentingannya dalam kerajaan negeri itu.

<strong>"Kami masih membawa semangat Pakatan Rakyat dan berpegang kepada prinsip-prinsipnya.</strong>

<strong>"PAS juga tidak akan menuntut Adun PAS dilantik sebagai exco (dalam pentabiran kerajaan negeri Selangor sekarang)," katanya dalam satu kenyataan hari ini.</strong>

Abdul Khalid yang dipecat sebagai anggota PKR dilaporkan berkata pihaknya masih boleh meneruskan pentadbiran kerajaan negeri bersama empat Exco PAS.

Sementara itu, Exco PAS Sallehen Mukhyi turut mengulangi pendirian yang sama dengan berkata, beliau serta tiga lagi anggota exco dari parti itu akan meletak jawatan sekiranya Tan Sri Khalid Ibrahim melantik anggota exco baru dari parti Umno.

Tambahnya, soal untuk memilih exco daripada Umno tidak timbul memandangkan parti itu merupakan pembangkang di Selangor.

"Soal Umno tak timbul. Tidak akan ada dalam kerajaan. Tak ada Umno. Tidak akan jadi kalau Umno ada dalam exco. PAS akan keluar.

"Umno tidak ada dalam senarai ini. Dia bukan kerajaan dan dia adalah pembangkang," katanya.