KUALA LUMPUR - DAP memuji Bekas Timbalan Menteri Pengajian Tinggi, Datuk Saifuddin Abdullah meletak jawatan sebagai felo penyelidik utama di Universiti Malaya (UM) disebabkan tidak bersetuju dengan peletakan jawatan Datuk Prof. Dr. Mohammad Redzuan Othman sebagai pengarah Pusat Kajian Demokrasi dan Pilihan Raya (UMcedel).

Setiausaha Agung DAP, Lim Guan Eng berkata, DAP turut memuji Saifuddin kerana mendedahkan dalam laman Facebook rasminya bahawa Mohammad Redzuan sebenarnya telah dipecat melalui arahan daripada pihak tertentu dalam Kementerian Pendidikan.

"Walaupun Saifuddin merupakan seorang pemimpin Barisan Nasional (BN), DAP menyokong penuh pendirian beliau membela Mohammad Redzuan atas prinsip kebebasan akademik. DAP mengutuk layanan buruk dan penindasan yang semakin melampau terhadap mahasiswa dan ahli akademik.

"Sebelum ini pakar undang-undang perlembagaan Dr Aziz Bari dari Universiti Islam Antarabangsa (UIA) mengalami nasib serupa kerana mempersoalkan titah Sultan Selangor terhadap serbuan ke atas Damansara Utama Methodist Center pada bulan Oktober 2011," dakwanya melalui satu kenyataan media hari ini.

Guan Eng yang juga Ketua Menteri Pulau Pinang mendakwa, hal seperti itu bukan sahaja memusnahkan kebebasan akademik malah membantutkan kecemerlangan akademik institusi pengajian tinggi negara.

Sebuah portal berita melaporkan, Saifuddin Abdullah meletakkan jawatan daripada UM sebagai solidariti kepada Mohammad Redzuan.

Saifuddin yang mengetuai Pergerakan Kesederhanaan Global berkata profesor UM itu diarahkan meletakkan jawatan sebagai pengarah UMcedel kerana arahan sesetengah pihak di Kementerian Pendidikan.

Saifuddin mendakwa beliau tahu mengenai campur tangan kementerian berhubung jawatan Redzuan di pusat penyelidikan itu kira-kira dua bulan lalu. - mynewshub.my