<strong>SYABAS!</strong>

Itulah perkataan terbaik yang kami mahu ucapkan pada penunggang lumba basikal negara,Azizulhasni Awang yang menunjukkan sokongan terbukanya pada masyarakat Palestin di Sukan Komanwel Glasgow.

Dengan megahnya beliau menunjukkan sarung tangan yang bertulis Save Gaza sebelum memulakan kayuhannya di temasya sukan tersebut.

Lebih membanggakan, beliau muncul satu-satunya wakil Malaysia ke suku akhir acara berbasikal pecut individu lelaki, semalam.

Beraksi di Velodrom Sir Chris Hoy, Glasgow, Azizulhasni tenang melintasi garisan penamat di tempat ketujuh daripada 12 peserta dalam pusingan kelayakan dengan catatan masa 10.158 saat.

Pada pusingan kalah mati, pelumba berusia 26 tahun itu membuat henjutan hebat untuk menewaskan pesaing dari England, Philip Hindes dengan catatan masa 10.382s, sekali gus mara ke peringkat suku akhir.

<strong>Teruskan perjuanganmu, Mr. Pocket Rocket Man!</strong>