KUALA LUMPUR - Dua Ahli Parlimen pakatan pembangkang mengkritik keputusan Suruhanjaya Pengangkutan Awam Darat (SPAD) menutup sementara landasan keretapi sektor Gemas – Gua Musang atas faktor keselamatan.

Ahli Parlimen Tumpat, Datuk Kamarudin Jaafar dan Ahli Parlimen Kluang, Liew Chin Tong dalam satu kenyataan bersama turut mempersoalkan sama ada itu keputusan yang tepat untuk diambil oleh agensi tersebut.

Dakwa mereka, meskipun alasan utama SPAD mengarahkan penutupan landasan adalah isu keselamatan tetapi cara yang lebih baik untuk menangani isu itu daripada menutup terus landasan terbabit.

Antaranya, kata mereka, kerja penyelenggaraan landasan boleh dilakukan dengan penjadualan semula perkhidmatan keretapi sekali gus membolehkan perkhidmatan keretapi masih dikekalkan sementara kerja penyelenggaran dilakukan.

“SPAD menggunakan kuasa di bawah Seksyen 106 Akta Pengangkutan Awam Darat 2010 mengarahkan Keretapi Tanah Melayu Berhad (KTMB) menutup landasan sektor timur dari Gemas, Negeri Sembilan ke Gua Musang, Kelantan berkuatkuasa 27 Jun ini.

“Tempoh penutupan tidak diketahui dan bergantung kepada kerja penyelenggaraan landasan. Ini bermakna kemudahan perkhidmatan keretapi di 14 stesen dan 11 hentian (halt) akan dihentikan. Perkhidmatan empat tren ekspres dan enam tren shuttle untuk penumpang dan banyak tren kargo akan terjejas walaupun jika bukan semua perkhidmatan tersebut digantung,” dakwa mereka.

Kamarudin dan Chin Tong turut melahirkan kebimbangan penutupan sementara landasan itu akan menyulitkan ramai rakyat Pahang, Terengganu dan Kelantan pulang ke kampung halaman untuk meraikan perayaan Hari Raya Aidilfitri pada hujung bulan Julai ini.

Dakwa mereka, tanpa kemudahan keretapi terbabit, perjalanan rakyat tiga negeri itu pulang ke kampung akan menjadi lebih susah dan mahal.

“Perlu juga diingatkan bahawa penutupan landasan akan memberi kesan kepada ratusan pekerja KTMB yang berkhidmat di pantai timur ekoran pemotongan elaun daripada gaji asal yang sememangnya sudah rendah,” dakwa mereka.

Mynewshub.my pada 18 Jun lalu melaporkan Kesatuan Pekerja-Pekerja KTMB (KPPKTMB) menggesa SPAD menarik balik keputusan untuk menutup operasi landasan KTMB sektor Gemas – Gua Musang.

Presidennya, Abdul Razak Md. Hassan dipetik berkata, KPPKTMB akan mengadakan piket di perkarangan ibu pejabat SPAD pada 26 Jun ini jika agensi tersebut enggan menarik balik keputusan berkenaan.

Beliau mendakwa, keputusan SPAD tersebut yang akan berkuatkuasa pada 27 Jun ini akan memberi implikasi besar kepada pekerja di sektor KTMB tersebut. - mynewshub.my

&nbsp;

&nbsp;